Air France компаниясининг икки самолёти хавф борлиги сабаб ортига қайтди\n11:33 / 18.11.2015\nЛос-Анжелесдан Парижга йўл олган Air France компаниясининг икки самолёти хавф борлиги сабаб Юта штатининг Солт-Лейк-Сити аэропортига қайтди, деб хабар бермоқда CNN.\nФуқаролик авиацияси федерал бошқармаси матбуот котибининг маълум қилишича, ердан бортда портловчи қурилма ўрнатилгани тўғрисида хабар қилинган. Натижада самолёт зарарсиз қўнишга мажбур бўлган ва йўловчилар терминалга олиб ўтилган.\nAir France компаниясининг Вашингтондан Парижга йўл олган иккинчи самолёти Канаданинг Галифаксе аэропортига қўнган. Аэропорт вице-президенти унинг нима сабабдан қўнгани ҳақида изоҳ бермаган. Фақатгина йўловчиларнинг хавфсиз жойда эканлиги ҳақида айтиб ўтган.


Хитойдаги кучли зилзила оқибатида камида 400 киши ҳалок бўлди\n10 май 2021, Тошкент вақти: 10:04\nХитойнинг жaнуби-ғaрбидa юз бергaн кучли зилзилa нaтижaсидa кaмидa 400 киши ҳaлок бўлди, икки минггa яқин киши жaроҳaт олди.\nAҚШнинг Геологик тaдқиқотлaр aгентлигигa кўрa, мaгнитудaси 6,1 бaллгa тенг ер силкиниши 3 aвгуст куни Юньнaнь вилоятидa рўй бергaн.\nЗилзилa ушбу ҳудудгa яқин жойлaшгaн Гуйчжоу вa Сичуaнь вилоятлaридa ҳaм сезилгaни aйтилмоқдa.\nХитой рaсмий нaшрлaрининг хaбaр беришичa, ер силкиниши оқибaтидa 12 минг бино қулaнгaн, 30 минг бино шикaст егaн. Электр тaъминоти вa aлоқa линиялaридa узилишлар юз бергaн.\nҲукумaт зилзилa рўй бергaн ҳудудгa 2500 нaфaр ҳaрбий ҳaмдa қўшимчa полиция вa ўт ўчирувчи гуруҳлaрни юборгaни хaбaр қилинмоқдa.\nХитойнинг жaнуби-ғaрбий минтaқaси сейсмик фaол ҳудуд ҳисоблaнaди. Сичуaнь вилоятидa 2008 йилдa рўй бергaн кучли ер силкиниши оқибaтидa 70 минггa яқин киши ҳaлок бўлгaн эди.


Банклар айрим филиалларини ёпмоқда, МБ бунинг сабабини маълум қилди » Muzlik.uz - O‘zbekiston yangiliklari\nЎзбекистонда 1 октябрь ҳолатида кредит ташкилотлари ва банк филиаллари сони ўтган йилнинг шу даврига нисбатан 8640 тадан 8061 тага камайди. Бу Марказий банк статистик маълумотларидан ўрин олган. Тижорат банклари филиаллари сони 49 тага (896 тадан 847 тага), мини банклар — 174 тага (1134 тадан 960 тага), банк биносидан ташқарида жойлашган операцион кассалар сони эса 373 тага (2281 тадан 1908 тага) камайди. Бундан ташқари, валюта айирбошлаш шохобчалари сони 948 тадан 943 тага, мобил кассалар эса 2132 тадан 2115 тага камайди. Марказий банк Лицензиялаш ва рухсат бериш тартиботи департаменти директори Нусратулла Фозиловнинг «Газета.uz»га изоҳ беришича, филиаллар сонининг камайиши барча вилоятларда «банк хизматлари офислари» тармоғининг очилиши билан боғлиқ. Зарур ҳолларда банклар мавжуд филиаллар тармоғини қайта кўриб чиқиш ҳуқуқига эга. "Газета.uz"да реклама «Банклар филиаллардан фойда олишга эътибор қаратмоқда. Ҳозирда кўплаб филиаллар зарарга ишлашга ўтди, банклар уларни сақлаб туришдан фойда кўрмаяпти. 50−150 нафар ходим ишлаётган катта филиаллар ўрнига худди шу хизматларни кўрсатаётган 5−10 кишилик ходимга эга ихчам офислар ташкил этилмоқда», — деди у. Нусратулла Фозилов гап банк хизматлари ҳаммабоплигининг камайиши ҳақида эмас, балки банкларнинг операцион харажатларини камайтириш ҳақида кетаётганини қўшимча қилиб ўтди: «Битта йирик филиал ўрнига икки-учта ихчам банк хизматлари офислари ташкил этилмоқда». МБдан аниқлик киритилишича, 1 декабрда тижорат банклари 237 та банк хизматлари офисини очди. Уларни ташкил этиш президентнинг 24 октябрдаги қарорида кўзда тутилган. 31 октябрь куни БМ қарори билан бундай офисларни ташкил этиш тартиблари тасдиқланди. Офислар депозит ҳисоб-рақамларини очиш, омонатларни қабул қилиш, тўловлар ва халқаро пул ўтказмаларини амалга ошириш, валюта айирбошлаш, истеъмол кредитлари ва микроқарзлар бериш ва бошқа хизматларни кўрсатади. Ўтган давр мобайнида тижорат банклари сони 28 тадан 30 тага, давлат улушига эга банклар сони 11 тадан 13 тага, микрокредит ташкилотлари — 36 тадан 51 тага, ломбардлар — 53 тадан 59 тага, халқаро тўловларни ўтказиш шохобчалари — 1132 тадан 1148 тага кўпайди.


ҚУВОНЧ ОЛИБ КЕЛСИН, ЯНГИ ЙИЛ! - Uzbegim | Uzbegim\nЗамоннинг шиддатини кўрингки, кўз очиб юмгунча тўрт фасл алмашиб, 2013 йилнинг остонасида турибмиз. Файзли хонадонларимизга янги йил қадам қўйган фурсатда эски йил умримизнинг бир бўлагини ўзи билан тарих қатларига олиб кетди.\nШукрки, 2012 йил тарих саҳифаларига бой берилган йил сифатида эмас, ҳар бир ватандошимиз ҳаётида унутилмас ёрқин лаҳзалар қолдирди, баракали, омадли йил сифатида муҳрланди.\nОдатда одамлар ўтиб кетаётган йилга шукрона айтиб, кириб келаётган йилни яхши ниятлар билан байрамона кутиб олишга одатланганлар. Қаерда бўлмасин ўз анъаналарига содиқ қолган ҳолда нишонлайдилар. Кириб келган йил ўтган йилданда баракалироқ бўлишини ният қилишади.\n28 декабрь куни Нью Йоркнинг Бруклин шаҳридаги юртдошларимиз “Uzbeк TV New York” ва “Tomosha Teatri” ходимлари томонидан ташкил этилган янги йил базм дастурхонининг меҳмони бўлишди. Байрамга Нью Жерси ҳамда Квuнс шаҳарларидан ҳам қоракўз инсонлар ташриф буюрди.\n– Тўкин байрам дастурхони атрофида жамул-жам бўлиб, бир-бирига энг яхши тилакларни билдираётган Сиз азизларга мен ҳам дилимдаги самимий қутловларимни айтмоқчиман, – деди кечада иштирок этган Ўзбекистоннинг Нью Йоркдаги Бош консулхонаси вице консули Салоҳиддин Сиддиқов. – Янги йил дастурхонингизга қут, рўзғорингизга барака келтирсин!\nСиддиқ Санаев бошчилигидаги “Томоша” театри актёр ва актрисалари дилрабо кўй ва қўшиқлари билан йиғилганларни хушнуд қилдилар. Театрлаштирилган байрам кечасига ноанъанавий тарзда эртак қаҳрамонлари Қорбобо, Қормомо, Қорқиз, Ялмоғиз ва кутилмаганда Қортоға ва Қорхола ҳам ташриф буюришди. Улар қизиқарли ва кулгили саҳна кўринишлари билан ҳаммамизга айниқса, болажонларга олам-олам қувонч ҳадя этишди, албатта, совға-саломлар билан бирга.\nСовғалар эса ” Uzbeк TV New York” ва “Tomosha Teatri” жамоаси томонидан тақдим этилди.\nТантанали кечада бир қанча викторина ва лоторея ўйинлари ҳам ўтказилди. Бу ўйинларда юртошларимиз орасидан энг фаол иштирокчилар қимматбаҳо совғалар эгаси бўлдилар.\nБош соврин LCD телевизорини эса энг омадли қатнашчилардан Давлатжонга насиб этди.\nБайрам мана шундай файзли, чиройли, қизиқарли ва кўтаринки руҳда давом этди. Кечани Uzbek TV New York сухандонлари Дилшод Зокиров ва Фароғат Эшбековалар олиб борди. Ажойиб байрам кечаси ташкилотчиси Uzbeк TV New York раҳбари Илҳомжон Кенжабоевга йиғилганлар самимий миннатдорчиликларини билдириб, юртдошларимизни жипслаштирадиган, маданиятимиз ва миллий қадриятларимизни намойиш қиладиган дастурларни янада кўпроқ ўтказиш кераклигини таъкидлаб ўтдилар.\nШунингдек, тантанали кечанинг фаол иштирокчилари Дилшод Зокиров, Фароғат Эшбекова, Мурод Жўраев, Сиддиқ Санаев, Замира Салим, Каромат Отажонова, Аҳмад Бердимуратов, Холисхон Шораҳмедова, Малика Ҳакимжон, Сайфиддин Пазлетдиновларга “Uzbeк TV New York”нинг сертификатлари топширилди.\nАзиз юртдошлар! 2013 йил жаннатмакон, жонажон Ўзбекистонимизга тинчлик, хотиржамлик олиб келсин. Файзли, қувончли кунларингиз кўп, танингиз сиҳат, бағрингиз бут бўлсин! Янги йилнинг ҳар лаҳзаси фақат хушхабарларга бой бўлишини Оллоҳдан сўраймиз! Эзгу орзу-умидларингиз рўёбга чиқсин! Яна бир бор янги йилингиз қутлуғ бўлсин!


фаол модда: лидокаин гидрохлориди – 10,0 г.\nёрдамчи моддалар: натрий хлориди – 6,0 г; ишқорий натрий 1М эритмаси – рН 5,0-7,0 гача; инъекция учун сув – 1 л гача.\nМаҳаллий оғриқсизлантирувчи восита. Маҳаллий анестезиянинг барча турларини чақиради: терминал, инфильтрацион, ўтказувчан. Маҳаллий оғриқсизлантирувчи таъсири натрий каналларининг блокадаси ҳисобига нерв толаларининг нерв охирларида нерв ўтказувчанлигини сусайиши билан боғлиқ. Маҳаллий қўлланганида томирлар кенгаяди, маҳаллий қитиқловчи таъсир кўрсатмайди. Шунингдек, яққол антиаритмик таъсирга эга. Асосий натрий оқимининг камайиши ва калий оқимини кўпайиши натижасида спонтан диастолик деполяризация тезлигининг камайиши, препаратнинг антиаритмик таъсири механизмида муҳим роль ўйнайди.\nПуркинье толалари ва юрак қоринчалари мушакларида (IB антиаритмик воситалар синфи) препарат самарали рефрактер даврини ва таъсир потенциали давомийлигини қисқартиради. Шунингдек, препарат қоринчалар фибрилляцияси поғонасини оширади. ЭКГ да Q-T интервалини қисқариши аниқланади. Миокарднинг қисқарувчанлиги пасаймайди ёки ахамиятсиз даражада пасаяди.\nПрепаратнинг 70% жигардан биринчи ўтишидаёқ фаолсизланади. Организмда катта ҳажмдаги суюқликда тақсимланади. Плазмадаги терапевтик концентрациялари 1,5-6 мкг/мл ни ташкил қилади, бундан юқори концентрацияси токсик ҳисобланади. Плазма оқсиллари билан боғланиш даражаси 60-80% ташкил қилади. Йўлдош орқали, бош ва орқа мия суюқлигига осон ўтади. Қисқа вақт таъсир қилади. Узоқ муддатли инфузиядан кейин ярим чиқарилиш даври 90 минутни ташкил қилади. Жигар касалликларида ярим чиқарилиш даври 2-3 марта ошиши мумкин. Жигарда гидролиз йўли билан парчаланади. Метаболитлари кўринишида сийдик, сафро ва кўкрак сути билан (она плазмасидаги концентрациясининг 40% гачаси) чиқарилади.\nМаҳаллий оғриқсизлантирувчи восита сифатида лидокаиннинг 1% ли эритмаси қуйидаги мақсадлар учун ишлатилади: аппендектомияда, чуррани йўқотиш ва бошқа жарроҳлик операцияларда инфильтрацион анестезия учун; қўл-оёқлар хирургияси ва бошқаларда ўтказувчан анестезия учун; нерв чигилларининг блокадаси учун; кичик чаноқ аъзолари ва оёқлардаги ва бошқа операцияларда шиллиқ қаватларнинг терминал анестезияси учун, ҳамда антибиотикларни эритувчи сифатида ишлатилади.\nИнфильтрацион анестезия учун 0,5% ли эритмалари ишлатилади, улар 1% ли эритмани керакли миқдордаги натрий хлоридининг физиологик эритмаси билан суюлтирилиб олинади. Умумий доза 300 мг дан ошмаслиги керак (600 мл 0,5% ли эритма).\nПериферик нервларнинг анестезияси учун 1% ли эритмалари ишлатилади; максимал умумий доза 400 мг (40 мл 1% ли эритма); нерв чигалларининг блокадаси учун-10-20 мл 1% ли эритма, эпидурал анестезия учун 1% ли эритмалари (300 мг дан кўп бўлмаган лидокаин) ишлатилади.\nПрепаратнинг таъсирини узайтириш учун адреналин гидрохлориднинг 0,1% ли эритмасини қўшиш мумкин (5-10 мл препарат эритмасига 1 томчидан, аммо эритманинг умумий миқдорига 5 томчидан кўп эмас.)\n1% ли лидокаиннинг 5 мл эритмаси антибиотикларнинг комплектига эритувчи сифатида киради.\nЦиметидин, бета-адреноблокаторлар ва МАО ингибиторлари билан бирга қўлланганида, препаратнинг токсиклиги ошади, бундай қўшишнинг зарурати бўлганида унинг дозасини камайтириш керак.\nМаҳаллий анестетикка бош айланиши, кўнгил айниши, қусиш, эйфория кўринишидаги токсик реакциялар кўринишидаги кичик белгилари пайдо бўлганида препаратни кейинги юборишлари тўхтатилади. Пациент горизонтал ҳолатда бўлади; кислороднинг ингаляцияси татбиқ қилинади ва вена ичига 10 мг седуксен (реланиум) юборилади. Эритмаларни вена ичига инфузия қилиш учун тизими тайёрланади, ҳамма тадбирлар бир вақтда артериал босим ва пульснинг назорати остида бажарилади. Ташқи нафаснинг бузилиши даражасига қараб ўпкани ҳаво-кислород аралашмаси билан нафас аппарати ниқоби ёрдамида ёрдамчи ёки сунъий вентиляция ўтказилади. Мимик ва скелет мушакларининг тиришишлари пайдо бўлган ҳолларда, улар 1% ли гексенал ва типентал натрийни вена ичига секин юбориш орқали йўқотилади. Енгил гипотензия операцион столнинг бош қисмини тушириш ва электролит эритмаларни инфузия қилиш ёрдамида бартараф қилинади. Артериал босимнинг яққол пасайишини, брадикардияни қуйидаги тадбирлар орқали бартараф қилиш мумкин: операцион столнинг бош қисми туширилади ва нафас йўлларининг ўтказувчанлигини кузатилади; вена ичига электролит эритмалари ёки коллоид плазма ўрнини босувчилар юборилади; глюкокортикоидлар (125-25 мг гидрокортизон, 30-60 мг преднизолон); шунингдек вена ичига 0,1% ли адреналин эритмаси 0,025-0,1 мг дозада (1 мл официнал 0,1% ли адреналин эритмаси 10 мл натрий хлоридининг 0,9% ли изотоник инъекция учун эритмасида суюлтирилади ва 1 мл дан кутилган самарага эришилгунича юборилади). Кейинчалик адреналин гидрохлоридини артериал босим ва пульснинг назорати остида инфузион юборишга ўтилади. Яққол брадикардияда – атропин юборилади.\n1% ли эритма в ампулаларда 5мл дан № 5 контур уяли ўрамларда.


05 Èþíü 2020 13:14 344\nНаманган вилояти ҳокими Хайрулло Бозоров Учқўрғон туманидаги “Ғуломжон” ва “Шодлик” фермер хўжаликлари далаларини кўздан кечирди. Бу ҳақда вилоят ҳокимлиги ахборот хизмати хабар бермоқда\nУчқўрғон туманида бу йил 6890 гектар майдонга ғалла экилган. Давлатга жами 28315 тонна дон сотиш режалаштирилган, бундан 3400 тоннаси уруғлик дон ҳисобланади.\n“Ғуломжон” фермер хўжалигида 40, “Шодлик” фермер хўжалигида эса 44 гектар майдонга ғалла экилган. Ғалла ҳосилини тез ва қисқа муддатларда йиғиштириб олиш учун отрядлар шакллантирилган, зарур техника ва комбайнлар шай ҳолга келтирилган.\nФермер хўжаликларида етиштирилган ғалла ҳосилини кўздан кечирган вилоят ҳокими ҳаво ҳарорати юқори бўлиб, дон бўлиқ етилгани, ўрим-йиғимга киришиш фурсати келганини таъкидлади. Ушбу хўжаликларда гектаридан ўртача 70 центнердан ҳосил йиғиштириб олиниши режалаштирилаётганидан қониқиш билдирди.\n“Олтин водий” ММТП ҳудудида Учқўрғон туманидаги ғалла ўрим-йиғимига старт берилди. Дуо-фотиҳа қилиниб, етиштирилган ғалла ҳосили баракотли бўлиши ният қилинди.


Жинлар билан гаплашишнинг нархи 25 миллион сўмми? - Халқ сўзи\n16:29 15 Апрель 2019 Жамият\nС.Юсупов ҳолсизланиб, кўп касал бўлавергани боис бир танишидан Учкўприк тумани Сариқўрғон қишлоғида беморларни дуолар билан даволайдиган киши борлигини эшитиб, уни ҳузурига нажот излаб боради. “Даволаш салоҳияти”га эга М. Қамбаров эса бу вазиятдан фойдаланиб қолиш мақсадида уни алдаш йўлига тушди. Унинг ишончига кириб, дуо ўқиб даволашини, кўзига чол ва момолар, жинлар кўринишини, жинлар билан гаплаштиришини айтиб алдаб, бу “иш” учун 50 миллион сўм сўрайди. С.Юсупов бунча пули йўқлигини айтгач, “пул топсангиз кейин келинг” дея жавоб бериб юборади. Касалликдан тузалиш истагида бўлган С.Юсупов сохта табибнинг кирдикорларига учди, жинлар билан гаплашиш учун 25 миллион сўм пулни олиб келиб, даволанишни бошлайди. Мазкур пулни М.Қамбаров шахсий эҳтиёжлари учун ишлатиб юборган. У бир кун муддатга жинлар билан гаплаштиришни айтиб, С.Юсуповни “чилла” даврига ўтиргизади. Унинг кўзига жинлар ҳам кўринмайди. Аммо вақт ўтса ҳамки, сохта табибнинг дуолари таъсир қилмади, касалликдан тузалмади. Шундан сўнг, у ички ишлар бўлимига мурожаат қилди.\nЖиноят ишлари бўйича Учкўприк туман судининг “Сариқўрғон” маҳалла фуқаролар йиғинидан бўлиб ўтган очиқ сайёр суд мажлисида М.Қамбаровнинг жиноят иши кўриб чиқилди. Судланувчига жазо тайинлашда айбига тўлиқ иқрорлиги, қилмишидан пушаймонлиги, оилавий шароити, 2-гуруҳ ногирони экани, муқаддам судланмагани, жабрланувчига етказилган моддий ва маънавий зарарларни тўлиқ қоплангани кабилар инобатга олинди. Ўзбекистон Республикаси Жиноят Кодексининг 168-моддаси 2-қисми “а” банди билан 57-модда қўлланиб, энг кам ойлик иш ҳақининг 20 баравари миқдорида жарима жазоси тайинланди.


Йил воқеаси. Роналду трансферидан “Манчестер Юнайтед” нималарни ютади ва ютқазади?\nМессининг Неймар билан “ПСЖ”да, Роналдуни яна “МЮ”да тасаввур қилиш уларни ўша ҳолатда томоша қилишдан ҳам қизиқроқ, тўғрими? Шу эътибор билан ўтаётган трансфер ойнаси бизга футбол ўйинларидан ҳам қизиқроқ эмоциялар бера оляпти.\n12 йил ўтиб Криштиану Роналду яна Манчестерда. Унинг “Олд Траффорд”да қизил либосда чиқиб келишини ёзиб таърифлаб бўлмайди, буни кўриш керак. Қуйида ушбу трансфернинг қоғоздаги кўринишини ҳавола қиламиз ва пайдо бўлаётган бир қатор саволларга жавоб излаймиз.\nРоналду ўзи борган ҳар қандай клубга катта пул олиб келмаслиги мумкин, лекин гап “Манчестер Юнайтед” ҳақида кетганида, маркетинг бўйича узукка кўз қўйгандек трансфер деб бемалол айтиш мумкин. Яқинда Юрген Клопп пандемия даврида “Челси”, “Сити” ва “Юнайтед” каби клубларнинг катта трансферлар амалга ошириши ўзи учун жумбоқ эканини айтганди. Бу рўйхатда ҳеч қандай ташқи нефт ва газ канали бўлмай туриб, айнан шундай клублар билан бир қаторда тургани, сўнгги ўн йилда бирор арзирли соврин ютмаган “Юнайтед”нинг ажойиб молиявий ва маркетинг сиёсати натижаси экани сир эмас. Бундай трансферлардан пайдо бўладиган эътиборни пулга айлантиришни клуб жуда яхши билади. Маълум бўлишича, Роналдунинг трансфери эълон қилингач, ўтган бир кун мобайнида клуб акциялари 8 фоизга ошган – бу қарийб 250 миллион фунт дегани.\nКриштиануни ҳам бир маркетинг объекти сифатида қарасак, узоқ йиллик муваффақиятли мавсумлардан сўнг, яна ўз уйига қайтиши ҳар томонлама чиройли, жозибадор ҳикоя бўлди. Аслида соврин ютиш, босимнинг камлиги Пеп билан ишлаш имконияти каби устунликлар туриб ҳам, Роналду “Юнайтед”га қайтишни афзал билгани қайсидир маънода ижобий имижни сақлаб қолиш ҳамдир.\nРоналду трансфери Сульшер ва “Юнайтед” стратегиясидаги оғишми?\nМаълумки, уч йилдан бери “Олд Траффорд”да узоқ муддатли лойиҳа қурилаётгани айтиб келинмоқда. Нисбатан ёш футболчиларга кўпроқ эътибор берилиши, трансферларнинг имкон қадар керакли позицияларга ва узоқ муддатли амалга оширилиши, мураббийга кўпроқ вақт тақдим этилаётгани ҳам шу сабабдан. Гўёки, Варан ва Санчонинг трансферидан сўнг керакли картина мукаммал ҳолатга келаётган ва бир қатор тузатишлар билан биз бу йили Сульшернинг тайёр лойиҳасини кўришимиз, жамоа барча фронтларда соврин учун курашиши керак эди.\nМен Роналдунинг трансферини сўнгги йилларда амал қилинаётган стратегиядан четга чиқиш демаган бўлардим. Фабрицио Романонинг айтишича, ушбу келишув боши ва охири 24 соат ичида ҳал бўлган. Агар Криштианунинг “МЮ”га келиш истаги устун бўлмаганда, бу иш шу қадар тез битармиди? Йўқ, албатта. Яъни уч йилдан бери Сульшер айтиб келаётган ғоя – “МЮ” фақат жамоада ўйнашни истайдиган футболчилар билан қизиқади ва шартнома тузади. Бруно, Магуайр, Санчо, Варан трансферларида бу омил катта рол ўйнаганидек, Роналдунинг келишувида ҳам асосий фактор бўлди.\nИккинчидан, ҳатто Фергюсон даврида ҳам клубнинг трансфер сиёсати майдондаги бўш позицияларни тўлдириш бўлмаган. Клуб доим “чақнаб турган юлдузлар”ни сотиб олишга курашиб, “Олд Траффорд”га олиб келиб, ана ундан кейин майдонга жойлаштириш билан шуғулланган. Эсингизда бўлса, Сэр Алекс сўнгги мавсумларида марказий яримҳимоячи позицияси учун қийналиб, нафақага чиққан Скоулзни қайтарганди. Хўш, ўша воқеадан кейинги трансфер ойнасида кимни сотиб олишган деб ўйлайсиз? Ван Перси ва Кагавани.\nУчинчидан, Сульшер ушбу трансфер ҳақида гапирар экан, Роналдунинг “Олд Траффорд”га келиши ёш футболчиларнинг ўсишида катта таъсирга эга бўлиши ҳақида гапирди. Эътибор беринг, унинг майдондаги таъсири ўз йўлига, мураббий эса бу трансфер “МЮ”нинг узоқ йиллар мўлжаллаган режалари учун айни муддао эканини айтмоқда. Сульшер лойиҳа деганда жамоадаги позициялар ва услубларни ишлаб чиқишдан кўпроқ, жамоавий муҳит, умумий кайфиятни эътиборга олиши сир эмас.\nЭнг аввало, айтиш керакки, Роналду “Юнайтед” учун Алексис Санчес эмас. Эсингизда бўлса, айнан чилилик ҳужумчининг “МЮ”га катта маош билан келиши Погба, Марсиял каби футболчиларга таъсир қилган, якунда Моуриньонинг истеъфосига илк ғиштлар айнан ўша трансфер билан қўйилганди. Аммо Сульшернинг бошқарув услуби Жозеникидан фарқ қилишини эътиборга олиш билан бирга Роналдунинг даражасини ҳам унутмаслик керак.\nБиринчидан, Роналду жуда кам суммага олинди, “Ювентус” амалга ошиши аниқ бўлган бонуслар билан 25 миллион атрофида олади. Табиийки, салкам эркин агент сифатида келаётган футболчининг маоши юқори бўлиши тушунарли бўлади. Трансфери учун катта сумма тўланган футболчилар бунга қарши бўлмаса керак.\nКриштианунинг фаолиятига назар ташласангиз, у ўзининг энг яхши йилларини Фергюсон, Моуриньо, Анчелотти ва Зидан қўл остида ўтказган. Бу мураббийларнинг умумий жиҳатини тезда англаш мумкин: уларнинг ҳар бири услубга қаттиқ ёпишадиган, юқори прессинг ва тўп назоратини тактиканинг пойдеворига айлантирадиган мураббийлар тоифасига киришмайди. Бу мураббийларнинг устунлиги бошқа – ҳар бир футболчининг индивидуал устунликлари ва камчиликларидан келиб чиққан ҳолатда, улар учун энг яхши шароитни яратиш. Футболчилар мавжуд услуб ё схема йўлида қурбон қилинмайди, аксинча, услуб футболчиларга қараб танланади. Шунинг учун ҳам бу мураббийларнинг (Жозедан ташқари) жамоаларида яққол ажралиб турувчи, таниса бўладиган услубни кўрмайсиз. Гвардиола ёки Клоппни жамоага қараб таниш мумкин, лекин Фергюсон шунча йил давомида яратган бир неча “Юнайтед”лари бир-бирига умуман ўхшамайди.\nБундан ташқари, Роналду учун “Олд Траффорд” ўз уйидек, айнан шу ерда у ўзини чинакамига бахтли ҳис қилган. Мадриддаги даврлар Роналду учун ҳақиқий иш эди, совринлар, “Олтин тўп”лар барчасини яширган бўлса, “Ювентус”да ЕЧЛ ёки индивидуал совринларнинг йўқлиги якунда кетиш қарорига олиб келди.\n“Милан” ва “Интер”нинг янги мавсумда кучсизланган ҳолда кириб келиши, пандемия туфайли “А Серия”нинг ярим жамоаси инқироз ёқасига келиб қолгани эса энди Италия чемпионатини ҳатто Франция Лигасидан ҳам кейинги ўринга тушириб қўйди. Доим диққат марказида бўлишни истайдиган Роналду учун АПЛ энг яхши вариант эди.\nТабиийки, агар Роналду сизнинг жамоангизга келишни истаса, воз кеча олмайсиз, бу аксиома. Ҳа, 36 ёш, аввалги Роналду эмас, лекин шу ҳолида ҳам у Италияда тўпурар бўлиб, яқинда “Челси”га рекорд нархда келиб қўшилган Лукакуни барча кўрсаткичларда ортда қолдирди. Тағинам, Лукаку мавсумни ўзи учун идеал тренер билан, Роналду эса “бахтсиз” ҳолда ўтказди.\nТўпурар, ҳақиқий “қотил” ҳужумчига эҳтиёж “МЮ”да доим бўлган, шунинг учун ҳам Эдинсон Каванининг баъзи шартларига кўниб бўлса-да, жамоада олиб қолишга ҳаракат қилинди. Роналду эса жамоадаги гол муаммосини осонлик билан ечиши мумкин. Лекин бошқалар нима бўлади?\nКриштиану келмасидан олдин ҳам “МЮ” Эланга ва Диалло учун ижара жамоаси ахтараётганди ва топа олмаяпти. Бу икки ёш футболчидан ташқари ҳозир таркибда Рэшфорд, Марсиял, Санчо, Гринвуд, Кавани, Жеймс бор – ҳужумдаги 3 ўринга 6 футболчи. Энди бу гуруҳда Роналдуни ва фақат чап қанот яримҳимоячиси сифатида (Роналдунинг позицияси) энг яхши ўйинини кўрсатаётган Погба бор. 3 позицияга 8 футболчи. Кучсизроқ рақибларга қарши Погба марказга ўтказилган тақдирда ҳам, яна 4 футболчи захирада қолади. Катта эҳтимол билан клуб Жеймс ва Марсиялни имкон қадар тезроқ сотиб юбориш йўлини ахтариши керак. Ўзи шундоқ ҳам дедлайнгача уч кун ичида Лингард ва Донни ван Де Бек масаласи ҳал қилиниши бўлиб турган пайтда қўшимча муаммо пайдо бўлди.\nЯна бир мулоҳаза, Роналдуни тўлиқ “тўққизлик” мақомига ўтказиш ҳозирги шароитда энг мақбул ечимлардан бири бўларди. Карло Анчелотти анча йил олдин Роналду аста-секинлик билан ушбу позицияга тайёрланаётгани ҳақида фикр юритганди. Барчаси шу томонга қараб кетаётганда, Роналду узоқ вақт тўпсиз ҳаракатланишга кўнмай, ўйнаш учун ортга ёки ўрганиб қолган чап қанотига ўтиб кетаверди. Вақт ўтиб, тезлик ва дриблинг аввалгидек эмаслигини Роналду тушуниши, янада тезкор ва курашувчан АПЛда унинг учун энг тўғри йўл яққол ҳужумчи амплуаси эканига рози бўлиши керак.\nБу биратўла икки муаммони ечади. Биринчидан, Роналду трансфери “МЮ”нинг айнан оғриқли позициясини, Марсиял, Рэшфорд, Гринвуд навбати билан синаб кўрилаётган, Кавани эса бутун мавсум тўлдира олмайдиган “тўққизлик” амплуасини ёпади. Иккинчидан, Роналдунинг келиши Погбанинг позициясига ҳам зиён етказмайди. Сульшернинг ҳужум ортидаги учлиги – Погба, Санчо, Гринвуд, Бруно, Рэшфорд каби футболчилардан ташкил топиши ва доимий равишда майдонда ўрин алмаштириш билан рақибларни чалғитиши керак. Роналду бу ролга бугун мос келмайди.\nТўғри, жуда кўпчилик Роналдунинг қайтиши ажойиб эртак бўлса-да, футбол нуқтайи назаридан “МЮ”нинг ривожланишини секинлаштириши мумкинлиги ҳақида ёзмоқда. Лекин юқорида айтилганидек, “Юнайтед” ҳам, Сульшер ҳам “Юнайтед” лойиҳасига майдонда мукаммал жамоа учун “паззл” йиғиш нуқтайи назаридан қарамаган. Юлдуз футболчиларнинг, бунинг устига у Роналду бўлса, таркибга келиб қўшилиши клуб ғояларига мос келади. Шунингдек, маълум бир даражага етиш учун 3-5 йиллик лойиҳа устида ишлаш топ-клублар учун доим ҳам тўғри бўлавермайди. “Челси”ни қаранг, шунчаки жорий ечимлар билан ҳам АПЛда, ЕЧЛда ғалаба қозониш мумкинлигини кўрсатмоқда. Тахтга қайтиш учун узоқ муддатли режаларга эҳтиёж йўқ. Йилдан йилга босимнинг ортиб кетмаслиги, мухлисларни доим эмоцияда ушлаб туриш учун ҳам “Юнайтед”дек клубларга локал ютуқлар ҳам керак. Роналдунинг “Олд Траффорд”да тўп суриши ҳам мана шундай ғалабалардан бири, мухлисларга бахт улашишнинг яна бир йўли. Айниқса, Суперлига машмашаси ортидан мухлислар билан ўта ёмон ҳолатга келиб қолган Глейзерлар учун отни қамчилаш вақти.\nБу трансфер нафақат “МЮ” мухлисларига, балки умуман футболга бошқача туйғуларни тақдим этиши ҳам шубҳасиз. Пандемиядан кейинги шафқатсиз даврда, Месси севимли Барселонасида қола олмаётган, Кейнни “Тоттенҳэм”га қамаб қўйишган, Ҳоланднинг агенти “менга қирқ миллион ким берса, мижозим ўша ерда ўйнайди”, деяётган ғалати кунларда Роналдунинг трансфери айни муддао бўлди. Кўпроқ пуллар, балки кўпроқ совринлар таклиф қилиниши мумкин бўлган шароитда унинг ўз уйини, болалигини, мухлисларни танлагани қандайдир бугунги ўлчовларга мос бўлмаган, лекин энг тушунарли қарор бўлди. Хайрият.


Ташрифнинг иккинчи кунида ҳам чет эллик шифокорлар томонидан бир нечта мураккаб жаррохлик амалиётлари ўтказилди. – Cardio-KF.uz\nHome Yangiliklar Ташрифнинг иккинчи кунида ҳам чет эллик шифокорлар томонидан бир нечта мураккаб жаррохлик амалиётлари ўтказилди.\nТашрифнинг иккинчи кунида ҳам чет эллик шифокорлар томонидан бир нечта мураккаб жаррохлик амалиётлари ўтказилди. Шу қаторда пойтахдан келган рентген жаррох М. Жўралиев ва кардиолог, электрофизиолог А.Брайтенштайн ҳамда филиал рентген жаррохлари билан биргаликда юрак туғма нуқсони билан туғилган беморларга эндоваскуляр усулда жаррохлик амалиётлари бажарилди.\nПрофессор кардиохирург Т.Каррел, кардиохирург Р.Азер, реанимотолог анестезиолог В.Чегарев ва филиал кардиожаррохлик бўлими бошлиғи А. Жалилов ва шифокорлари томонидан ҳам очиқ турдаги жаррохлик амалиётлари ўтказилди.\nТашриф якунида Қашқадарё вилоят соғлиқни сақлаш бошқармаси бошлиғи Р. Тўлаков ва РИКИАТМ Қарши филиали директори т.ф.д. Н. Юлдошев томонидан чет эллик меҳмонларга чуқур эҳтиром кўрсатилиб, ташаккурнома ва қимматбаҳо совғалар улашилди.\nРИКИАТМ Қарши филиали Швецариянинг «Eur Asia Heart» тиббиёт фонди шифокорларига ўз миннатдорчилигини билдиради.


Украинадаги вазият: баёнотлар, йўқотишлар, санкциялар, режалар\nЖаҳон 08:28 / 20.04.2022 35249\nУкраина томонининг баёнотлари\n«Рус армияси бу урушда дунё тарихига ўзини жаҳоннинг энг ваҳший ва ноинсоний армияси сифатида тоабад ёзиб қолдиради», — деган Украина президенти Володимир Зеленский тунги мурожаатида.\n«Тинч аҳолини мақсадли равишда ўлдириш, турар жой кварталлари, фуқаролик инфратузилмасини вайрон қилиш, бу йўлда барча қуроллардан, шу жумладан, халқаро конвенциялар билан тақиқланган қуроллардан фойдаланиш Россия армиясининг ўзига хос имзосига айланиб улгурди. Бу разиллик туфайли рус ҳукумати авлодлар оша мутлақ ёвузлик манбаси сифатида тилга олинади», — деган Зеленский.\nЎтган суткада Украина қуролли кучлари 10 та ҳужумни қайтарган. 12 та танк, 1 та артиллерия тизими, 29 та зирҳли техника, 2 та автомобилни йўқ қилган. Ҳаво ҳужумидан мудофаа тизими 1 та Ка-52 вертолёти, тўртта учувчисиз самолёт ва битта қанотли ракетани уриб туширган.\nУкраина бош штаби маълумотларига кўра, 19 апрел ҳолатига Россия томонининг йўқотишлари 20 минг 800 кишига етган.\nУруш бошлангандан буён Украина Россия томонининг 802 та танк, 2063 та зирҳли машиналар, 386 та артиллерия тизими, 67 та ҳаво ҳужумидан мудофаа воситалари, 169 та самолёт, 150 та вертолёт, 8 та кема ва катерлар, 158 та пилотсиз учоқларини йўқ қилганини даъво қилмоқда.\nРоссия томонининг баёнотлари\nРоссия Федерацияси мудофаа вазири, армия генерали Сергей Шойгу вазирликнинг ҳайъат йиғилишида Қрим яримороли Россия империяси таркибига 239 йил муқаддам орол аҳолисининг илтимосига кўра қўшиб олинганини таъкидлаган.\n«Бугун федерал қонунга кўра Қрим, Таман ва Кубаннинг Россия империяси таркибига қўшилган куни нишонланмоқда. 239 йил муқаддам Екатерина II урушдан чарчаган қримликларнинг илтимосига кўра, яриморолни Россия давлати ҳимояси остига олган эди», — деган Шойгу.\nРФ Хавфсизлик кенгаши раиси ўринбосари Дмитрий Медведев Россияни иҳоталаш ва унинг иқтисодиётини бўғиш ҳеч кимнинг қўлидан келмаслигини таъкидлади.\nРоссия Иқтисодий ривожланиш вазирлиги раҳбари Максим Решетников Россия санкцияларнинг биринчи зарбасига дош берганини таъкидлади.\nРоссия ташқи ишлар вазири Сергей Лавров Украинада махсус операциясининг навбатдаги фазаси бошланганини айтиб ўтди.\n«Россия Украинада ядро қуролидан фойдаланиш имкониятини кўриб чиқмаяпти. Зеленскийнинг баёнотларини жиддий қабул қилмаслик керак, чунки у доим нуқтайи назарини ўзгартириб туради. Россия Украинадаги сиёсий режимни ўзгартирмоқчи эмас», — деган Лавров.\nНацизм нафақат Россияда, дунёнинг бирор нуқтасида қайта бош кўтармаслиги учун Россия бор кучини ишга солишини айтган Россия президенти администрацияси раҳбари ўринбосари Сергей Кириенко.\nРоссия мудофаа вазирлиги брифингида Украина томонининг йўқотишлари саналди:\nАвиация Украинанинг 31 та ҳарбий объектларига ҳужум уюштирган;\nУкраина армиясининг шахсий таркибидан 180 аскар, 15 та зирҳли техника, битта «Бук-М1» ЗРК йўқ қилинган;\nМахсус операция бошидан буён РФ ҚҚ Украинанинг 490 та пилотсиз учар қурилмаси ва 2367 бирлик зирҳли техникасини йўқ қилган;\nҚуруқликдаги ракета қўшинлари бир кунда Украина ҚҚнинг бешта объектини нишонга олган;\nРФ ҳарбий космик кучлари Украинанинг 31 та объектига зарба берган, ҳаво ҳужумидан мудофаа тизими учта пилотсиз учар қурилмани уриб туширган.\nМахсус гуруҳлар Мариуполдаги «Азовстал» комбинати ҳудудини штурм қилишга киришган.\nМариуполдаги зарар кўрган бинолар харитаси — Wall Street Journal.\nХалқаро ҳамжамиятнинг реакциялари\nБМТ Украинада вафот этган тинч аҳоли вакиллари сони 2000 кишидан ошганини эълон қилди.\nПентагон Россия томонидан ядровий таҳдидни доимий асосда кузатиб бораётгани, айни пайтда АҚШ ядровий кучларининг тайёргарлиги статусини ўзгартиришга ҳожат йўқлиги ҳақида баёнот берди.\nАҚШ президенти Жо Байден Россия АҚШдаги юқори инфляция ўсишига биринчи сабаб эканлигини таъкидлади.\n«Келинглар, айни пайтда биздаги нарх-наво нега бу қадар юқори эканлигига ойдинлик киритайлик. Сабаблар иккита: биринчиси — коронавирус. Иккинчи катта сабаб — Владимир Путин. Украина атрофидаги вазият бутун дунё бўйлаб ёнилғи ва озиқ-овқат нархларининг ўсишига олиб келди. Сўнгги статистикага назар ташласак, ўтган ойда инфляция ўсишининг 70 фоизи Путин нархларининг ўсиши оқибатлари эканлиги ойдинлашди. Мен нархлар тушиши учун қўлимдан келган ҳамма ишни қиламан», — деган Байден.\nЕврокомиссия Украинага кўпроқ қурол-яроғ берилишидан мақсад урушни янада чўзиш эмас, мамлакатнинг ҳимояланишига ёрдам бериш эканлигини таъкидлади.\nХитой Украинада томонларни гуманитар ҳуқуққа қатъий риоя қилиш ва тинч аҳолини эвакуация қилишни таъминлашга чақирди. Хитой Украина воқеалар туфайли жорий этилган санкцияларнинг салбий оқибатларини бартараф этишни қўллайди. Мамлакатларнинг захираларини музлатиш иқтисодий барқарорликка рахна солади, бу амалиётдан воз кечиш керак, деган Хитойнинг БМТдаги доимий вакили. Хитой шунингдек, бошқа давлатларни Украинага оғир қурол-аслаҳаларни жўнатишдан воз кечишга чақирди.\nБМТ раҳбари Антониу Гутерриш Россия ва Украинани янги гуманитар коридорлар очиш ва эҳтиёжмандларга ёрдам етказиш учун пасха байрамида тўрт кунлик вақтинчалик сулҳ тузишга чақирди.\nЛитвада георгий тасмаси ҳамда Z ва V белгиларини омма олдида намойиш этиш тақиқланди ва бунинг учун жарима жазоси жорий этилди.\nФинландия Россия билан чегаралардаги назоратни кучайтирди.\nРоссияга қарши санкциялар\nАмериканинг General Motors автоконцерни Россияни тўлиқ тарк этаётган илк хорижий автокомпания бўлди. Автомобиллар ва эҳтиёт қисмлар етказиб бериш тўхтатилади, Россиядаги офис хизматчилари ишдан бўшатилади.\nGeneral Motors Россияни тарк этмоқда. Фото: REUTERS\nГерманиянинг маиший кимё маҳсулотлари ишлаб чиқарувчи Henkel компанияси Россияда бизнес юритишни тўхтатаётганини эълон қилди.\nБизнес учун дастурий таъминот яратувчиси SAP компанияси Россияда ишни тўлиқ тўхтатиб, россиялик мижозлари билан шартномаларни бекор қилганини эълон қилди.\nВенгрия ТИВ раҳбари мамлакат Россиянинг нефти ва газига нисбатан жорий этилган санкцияларга қўшилмаслигини эълон қилди.\nФранция ТИВ Европа Иттифоқи ва АҚШ яқин кунлар ичида Россияга қарши санкцияларни кучайтириши, чоралар биринчи навбатда энергия ресурсларига қаратилишини таъкидлади.\nКелгуси ҳафтада Европа Иттифоқининг Россияга нисбатан санкцияларининг олтинчи пакети қабул қилиниши кутилмоқда.\nХалқаро валюта фонди Украина ялпи ички маҳсулоти ҳажми 2022 йилда 35 фоизга тушишини прогноз қилди. Ўз навбатида, ХВФ прогнозларига кўра, Россия ЯИМининг қисқариши 2022 йилда 8,5 фоизни, 2023 йилда 2,3 фоизни ташкил этади.\nTikTok иловасини AppStore’дан юклаб олиш россиялик фойдаланувчилар учун имконсиз бўлиб қолди.\nКутилмалар ва режалар\nБош вазир Жастин Трюдога кўра, Канада Украинага оғир артиллерия воситаларини жўнатади.\nБуюк Британия бош вазири Борис Жонсон ҳам Украинага артиллерия воситалари жўнатишни ваъда қилди.\nГермания канцлери Олаф Шолц ғарб давлатлари етакчилари билан музокаралардан сўнг НАТО Украинадаги можарога тўғридан тўғри аралашмаслигини таъкидлади.\nФото: Lisi Neisner / REUTERS\n«Биз Германия қуролли кучларининг ўз захирасидан Украинага етказиб беришимиз мумкин бўлган қурол-яроғларнинг охирига етиб бўлдик. Путиннинг тасаввуридаги тинчлик номақбул. Россиянинг Украинада ғалаба қозонишига қўйиб бермаслик керак», — деган ГФР канцлери.\nНидерландия ўз иттифоқчилари билан Киевга қўшимча равишда «оғир қурол-яроғлар» етказиб бериш эҳтимолини кўриб чиқмоқда.\n07:57 / 01.07.2022 3436\n08:11 / 01.12.2021 26626\nПутин Луганск областидаги жангларда қатнашган бўлинмаларга «дам олиш»ни буюрди\n23:35 / 04.07.2022 2293\nЧикаго яқинида парад вақтида содир этилган отишмада беш киши ҳалок бўлди\n23:27 / 04.07.2022 1134\nТуркия Қорақалпоғистонда тинчликни сақлаш бўйича Ўзбекистоннинг чораларини қўллаб-қувватлади\n22:34 / 04.07.2022 2871


by s24admin · 03.11.2018\nКомсток қурти cўрувчи ҳашаротлар оиласига мансуб бўлиб, хавфли ички карантин ҳашароти саналади. Уни деярли мевали ва мевасиз дарахтсимон ўсимликлар ҳамда ўтсимон ўсимликларда учратиш мумкин. Мевали дарахтлардан анор, олма, нок, шафтоли, шунингдек, тутларни қаттиқ зарарлайди. Қишга бу меваларни сақловчилар омборхоналарни доимий текшириб, назорат қилиб туришлари даркор. Мева ичига кириб олган қуртлар уни еб, чиритади. Оқибатда мевалар яроқсиз ҳолга келиб қолади.\nБиологик жиҳатдан олиб қараганда кўп уруғли бўлгани боис унга қарши курашиш жуда қийин кечади. Бу қурт Ўзбекистонга бундан 75 йил олдин кириб келиб, кенг тарқалган. Зараркунанда асосан қишлоқ хўжалик маҳсулотлари ва кўчатлар орқали кенг тарқалади. Ўзбекистонда бу қуртлар бир йилда уч марта насл беради. Бир авлоднинг ривожланиши об-ҳаво ҳароратига қараб 42-65 кун давом этади. Битта урғочи қурт 250 тадан 600 тагача тухум қўяди.\nКомсток қуртининг зараридан новдалар қинғир -қишиқ бўлиб, барглар сарғаяди ва қуриб қолади, дарахт танаси, илдизлари ва шохларида шиш ва ёриқлар ҳосил бўлади ва дарахтини умуман қуватдан кетказади. Комсток қурти тарқалган дарахт ва ўсимликларга циперфос, дурсбан, талстар, бензофосфат, моспилан, конфидор, циперметрин препаратлари билан ишлов берилади. Комсток қурти карантин остига олинган ҳудудларда янги кўчатзорлар, тутзорлар, боғлар, мевазорлар, токзорлар, анорзорлар карантин давлат хизмати рухсати билан барпо этилади.\nвилоят ҳудудий карантин инспекцияси\nМАНСАБ ВАКОЛАТИНИ СУИИСТЕЪМОЛ ҚИЛГАН ШАХСЛАРГА ЖИНОЯТ ИШИ ҚЎЗҒАТИЛДИ\nby s24admin · Published 23.10.2018\nby s24admin · Published 14.05.2019\n7 МИЛЛИАРД СЎМЛИК МОЛ-МУЛК АУКЦИОНГА ЧИҚАРИЛДИ\nby s24admin · Published 22.10.2018


Россиялик спортчи ёзги олимпия ўйинларида ҳушидан кетди\n10:48 / 24.07.2021\nРоссиялик Светлана Гомбоева Токиода бўлиб ўтаётган XXXII ёзги Олимпия ўйинларининг камондан ўқ отиш бўйича саралаш баҳсларида қатнашаётган вақтида ҳушини йўқотган.\nҲодиса 23 июль, жума куни содир бўлган. Эътиборлиси, ҳушини йўқотган спортчига AҚШ, Италия ва Буюк Британия терма жамоаларининг шифокорлари биринчи тиббий ёрдам кўрсатишган.\nКамондан ўқ отиш бўйича Россия миллий мураббийи Станислав Попов РИА Новостига россиялик спортчига биринчи ёрдам кўрсатилганидан сўнг япониялик шифокорлар уни олиб кетишганини маълум қилган.\n“Светлана Гомбоева саралаш босқичи баҳслари якунланганидан сўнг ҳушини йўқотди ва йиқилди. Светланага биринчи бўлиб бошқа жамоалар – Италия, Буюк Британия ва AҚШ шифокорлари ёрдамга шошилишди. Унга биринчи ёрдам кўрсатилди, шундан сўнг маҳаллий шифокорлар уни олиб кетишди. Умид қиламизки, ҳаммаси яхши бўлади. Кун бўйи иссиқда бўлгани учун у буни кўтара олмади, деб ўйлайман. Бунақаси фаолиятимда биринчи марта юз бериши. Биз Олипиадагача машғулотлар олиб борган Владивостокданинг об-ҳавоси Японияникига ўхшаш эди”, – дея Станислав Поповнинг сўзларидан иқтибос келтирган Россия Олимпия қўмитаси.\nРоссия миллий терма жамоасининг яна бир спортчиси Ксения Перова жамоадоши ҳушига келганини маълум қилди.\n«Света билан ҳаммаси жойида. Шифокорлар уни кўрикдан ўтказишди, ичиш учун сув беришди. Айтишдики, бу – оддий офтоб уриши. Бундай пайтда уйга қайтиш ва ухлаб олиш керак экан. Унга аллақачон жавоб беришган, ҳозир биз биргаликда олимпия шаҳарчасига қайтяпмиз. Света биз билан ва у ўзини яхши ҳис қилмоқда. Жамоавий баҳсларда у сафимизда бўлади», деб ёзган Ксения Петрова.\nЭслатиб ўтамиз, худди шунга ўхшаш воқеа яқинда поёнига етган футбол бўйича «Евро-2020» баҳсларида ҳам кузатилганди. Европа чемпионати 1-туридан ўрин олган Финландияга қарши учрашув вақтида Дания миллий жамоаси яримҳимоячиси Кристиан Эриксен майдонда ҳушини йўқотганди. Ҳаёт аломатларини йўқотган, юраклари уришдан тўхтаган футболчи мўъжиза туфайли омон қолганди.


Шундай хайриялар борки, уларнинг қаҳрамонлари билан танишишдан бошлабоқ кўз ёшларини тийиш қийин бўлади. Навбатдаги беморимиз – эндигина 3 баҳорни қарши олган Шамсиддин умрининг илк йилларини фақат азобда, муттасил синовларда ўтказмоқда. Айни дамда у Ҳиндистонда, мураккаб операцияни кутиб ётибди.\n– Аллоҳнинг синовлари инсонни тоблайди, дейишади. Мен жуда қаттиқ тобландим шекилли, – дейди дув-дув оқаётган кўз ёшларини артиб Севара Убайдуллаева.\nБиринчи фарзандим, Асадбек болам 1,5 йил азобда яшади ва жони узилди. У ҳам қон касалига чалинганди. Она учун фарзанди кўз ўнгида сўниб адо бўлишидан ортиқ азоб бўлмаса керак. Биринчи боламдан айрилганим етмагандай иккинчи ўғлим, эндиликда ёлғиз жигарпорам Шамсиддин ҳам ўтган 3 йил умрининг 2 йилу 8 ойини Гемолитик анемия, Талассемия "Б" касаллигини билан курашиб ўтказмоқда.\nЖиззах шаҳрининг Қалия маҳалласиданмиз. Ўзим ёлғизман. Дадаси ҳам бу муаммолар туфайли биз билан яшашни истамади...\nАйни пайтда Ҳиндистондамиз. Бу ерлик шифокорлар боламни сақлаб қолишнинг ягона чораси илик кўчириш эканлигини айтишган. Бу операция баҳосини дастлаб эшитганимдан тушкунликдан томоғимдан сув ҳам ўтмай қолган. 57 минг доллар! Аммо дунёда яхши инсонлар, эзгулик элчилари жуда кўп экан. Савобталаб одамлар, узоқ яқиндаги юртдошларимизнинг кўмаги билан шу кунгача 48 минг доллар йиғишга муваффақ бўлдик ва Ҳиндистоннинг "Fortis" клиникасига келиб жойлашдик.\nҲозирда тайёргарлик муолажаларини олаяпмиз. Операциянинг умумий суммасини тўлаш шарт экан, шундагина илик кўчириш амалга ошириларкан.\nҲозир мен ҳозир узлуксиз югуриб, марра ёнида тўхтаб қолган одамга ўхшайман. Қолган 9 минг долларни топиб тўламасам, шу пайтгача шунча ҳаракатлар қилиб, яхшилар кўмагида йиққан 48 минг доллар маблағнинг ҳам фойдаси бўлмайди...\nЯхшилар! Менга эмас, фарзандимга кўмак беринг! Жонимни бериб уни қутқариб қолиш имкони бўлганида заррача ўйланмасдим. Бироқ унинг ҳаётини сақлаб қолиш учун менинг жоним эмас, мана шу жарроҳлик амалиёти зарур бўлиб турибди, – дея ҳикоясини тугатди кўзлари шашқатор бўлган онаизор.\nШамсиддин Нарзиқуловга оид маълумотлар:\nПластик карта (Click, Payme): 8600 1104 7956 5834 (Туронбанк, онаси Севара Убайдуллаева номида)\nҲумо: 9860 0101 1810 2564 (холаси Саида Нўъмонжонова номида)\nВиза: 4790 9122 3159 4799 (Миллий банк, онаси Севара Убайдуллаева номида)\nСбербанк: 4817 7602 1896 0999 (таниши Нилуфар Абдуғаффорова номида)\nАҚШда ZELLE хизмати орқали: +16463220092 (беморнинг қариндоши Бекзод Аҳмадов)\nПайнет учун: +998915927871\nТелефон: +998916267178 (онаси)\nАзиз юртдошлар! Доим кузатиладиган иқтисодий муаммолардан диққат бўлиб уйга қайтганимизда фарзандларимиз қаршимизга югуриб чиқишлари билан ҳаммаси унут бўлади. Лекин бугунги қаҳрамонимиз ҳаммасини унутиб, боласининг жони учун курашмоқда. Дуоларимизда болажонни эслаб қўяйлик.


Парламент педофилларга жазони кучайтирди | ҚИРҒИЗИСТОН ЯНГИЛИКЛАРИ\nПарламент педофилларга жазони кучайтирди\nВояга етмаганларни зўрлаганларга жазони кучайтиришни кўзда тутувчи қонун лойиҳаси парламент тарафидан учинчи ўқувда тасдиқланди. Лойиҳага мувофиқ, эндиликда ушбу жиноятга қўл урганлар умрбод қамоқ жазосига ҳукм этилиши мумкин.\nПарламент учинчи ўқувда депутат Турсунбай Бакир уулу ташаббусини қўллаб, подефилларга жазо чорасини кучайтиришни тасдиқлади.\nҚонунга киритилган ўзгартиришларга мувофиқ, эндиликда ушбу жиноятга қўл урганлар 10 йиллик қамоқ жазоси ўрнига бутун умрга қамалишлари мумкин, шунингдек улар жазодан муддатидан аввал бўшатилиш ҳуқуқидан ҳам маҳрум бўлади.\nБунгача жиноят кодексида мазкур жиноятни содир этганлар 10 йилгача қамалиши кўрсатилганди.\n«Аксар ҳолларда суд тизими жиноятни юмшатиб, жазони енгил бераётганлари кузатилгани учун, 14 ёшгача бўлган шахсларни зўрловчиларга жазони 25 йилгача узайтириш ёки бир умрлик қамоқ жазосига ҳукм қилиш таклиф қилиняпти», — деб ёзилади парламент сайтида.\nҚонун лойиҳаси барча ўқувлардан муваффақиятли ўтди ва унга президент имзо чеккач ўз кучига киради. Давлат бошчиси депутатлар ташаббусини ўн иш куни давомида кўриб чиқиши керак.\nСўнгги йил ичида педофилларга жазони кучайтириш масаласи парламентда бир неча бор кўтарилди. Жўғўрқу Кенеш депутатлари 6 июл куни президент имзоси учун педофилларни кимёвий усуллар орқали кастрация қилиш ташаббуси билан қонун лойиҳасини юборганди, бироқ бу ташаббус президент қўлловини топмади ва уни имзоламади.\nДепутат Данияр Тербишалиев педофилларни жарроҳик йўли билан кастрация қилишни таклиф қилганди, бироқ бу таклиф кўпчилик депутатлар қўлловини топмади.\nАввалги мақолаРоссия: Лоторея клубини ўмаришга уринган икки қирғизистонлик қўлга олинди\nНавбатдаги мақолаLG ва Samsung эгилувчан экранли смажртфонлар ишлаб чиқаради


Қозоғистонда суд фаол Бахтибоевнинг ўлдирилиши иши бўйича оқлов қарорини бекор қилди\nҚарағанда вилоят суди судьяси 28 майга ўтар кечаси Атасу қишлоғида ўз уйи остонасида бошидан ўқ билан отиб ташланган фаол Гала Бахтибоевни шартнома бўйича ўлдириш иши бўйича бир неча судланувчиларнинг оқлов қарорини бекор қилди.\nАпелляция инстанцияси жиноят ишини янги суд муҳокамаси учун Қарағандадаги ўша судга юбориш тўғрисида қарор қабул қилди, лекин уни янги ҳакамлар ҳайъати танланган бошқа судья кўриб чиқиши керак. Апелляция кенгашининг қарори эълон қилинган пайтдан бошлаб кучга киради: Атасу қишлоғининг тўрт фуқароси — тадбиркор, собиқ полициячи ва илгари судланган икки йигит яна суд қилинади.\nЖабрланувчининг шикоятини ва оқловни бекор қилишни ва ишни янги суд муҳокамасига юборишни сўраган прокурорнинг илтимосномасини кўриб чиқиб, қондириб, ҳакамлар ҳайъати танлов талабларини бузганлиги ҳақидаги далилларга қўшилди. Хусусан, ўлдирилган фаолнинг синглиси ва унинг адвокати, шунингдек, прокурор судьялардан бири ўзи ҳақидаги маълумотларни яширганига, бошқа баҳоловчи эса ҳукм пайтида маслаҳат хонасидан чиқиб кетаётганига эътибор беришни сўраган. Бу, уларнинг фикрича, ҳукмга таъсир қилиши мумкин эди.\nМаҳкумлардан бирининг Бахтибоевни калтаклаши ва илгари суд ҳайъати мархумни ўлдириш айблови билан озод қилинган Атасу қишлоғи аҳолисининг деразаларига ўқ отиш айблови бўйича апелляция инстанцияси томонидан рад этилган.\nШартнома бўйича қотиллик ишида оқланган судланувчиларнинг ҳимояси, оқлов ҳукмини кўриб чиқиш ва қабул қилишда ҳеч қандай қонунбузарликлар бўлмаган деб ҳисоблайди. Улар вилоят судининг суд коллегиясидан ҳукмни ўзгаришсиз қолдиришни сўрашди, жабрланган томоннинг апелляцияси ва прокурорнинг апелляцияси қаноатлантирилмади.\nФаол Гала Бахтибоевнинг ўлдирилиши 2019 йилги президент сайловларига бир неча кун қолганида содир этилган, бу жиноят жамоатчиликнинг норозилигига сабаб бўлган, инсон ҳуқуқлари жамияти қотилни тезроқ қўлга олишни талаб қилган. Тергов ва назорат органлари қотилликни «шартнома» деб атаган. Қотилликдан икки йил ўтиб, суд айбланувчини оқлади.\nБахтибоев ижтимоий муаммоларни кўтарган ва мумкин бўлган коррупция схемаларини ўрганган. Унинг ўзи камтарона, эски ота-онасининг уйида яшаган. “Transparency Kazakhstan” жамоат ташкилоти Қозоғистон ҳукуматини объектив ва шаффоф тергов ўтказишга чақирган ва бу фаолнинг ўлимини «инсон ҳуқуқлари ва Қозоғистон фуқаролик жамиятида тузатиб бўлмайдиган йўқотиш» ва «инсоният учун шикастланиш» деб атаган жиноятга муносабат билдирди.\nБахтибоевнинг ўлдирилиши 2021 йил март ойида АҚШ Давлат департаменти томонидан Қозоғистондаги инсон ҳуқуқлари ҳолати тўғрисидаги ҳисоботида тилга олиниб, фаолни давлат маблағларини ўзлаштириш масаласини кўтарган шахс сифатида таърифлаган.


1914 йил — Муқаддас Китоб башоратига кўра муҳим сана (Дониёр 4) | Таълимотлар\n1914 йил — Муқаддас Китоб башоратига кўра муҳим сана\nМУҚАДДАС КИТОБ тадқиқотчилари 1914 йилдан бир неча ўн йил аввал, бу санада муҳим воқеалар юз беришини эълон қилишган. Нималар юз бериши керак эди ва айнан 1914 йил тарихдаги муҳим сана экани нимадан кўринган?\nЛуқо 21:24 да ёзилганидай, Исо шундай деган: «Қуддус бўлса, ўзга халқлар даври тугагунча улар томонидан оёқ ости қилинади». Қуддус шаҳри яҳудий халқининг пойтахти бўлиб, шоҳ Довуд хонадонидан келиб чиққан шоҳлар у ердан бошқарар эди. (Забур 48:1, 2) Лекин бу шоҳлар бошқа халқларнинг шоҳларидан фарқ қилишган. Улар Аллоҳнинг вакиллари сифатида «Яҳованинг тахтида» ўтиришган. (1 Солномалар 29:23) Шунинг учун, Қуддус Яҳова ҳукмдорлигининг рамзи эди.\nХўш, «ўзга халқлар» Худонинг ҳукмдорлигини қачон ва қандай қилиб оёқ ости қила бошлади? Бу давр милоддан аввалги 607 йили Қуддус бобилликлар томонидан вайрон қилинганда бошланди. «Яҳованинг тахти» бўш қолиб, Довуд наслидан бўлган шоҳларнинг ҳукмронлигига чек қўйилди. (4 Шоҳлар 25:1–26) Худонинг ҳукмдорлиги абадий оёқ ости қилинадими? Йўқ, чунки Ҳизқиё пайғамбарнинг башоратида Қуддуснинг охирги шоҳи Зидқиёга шундай дейилган эди: «Саллани ечиб, тожни олиб ташла. [...] То қонуний ҳуқуқи бор келмагунча, тож ҳеч кимга берилмайди. Тожни унга бераман». (Ҳизқиё 21:26, 27) Довуднинг тожини олишга фақат Исо Масиҳнинг «қонуний ҳуқуқи бор». (Луқо 1:32, 33) Демак, Исо тахтга ўтирганда Худонинг ҳукмдорлиги оёқ ости қилинишига чек қўйилади.\nБу муҳим воқеа қачон юз бериши керак? Исо ўзга халқлар муайян вақт давомида ҳукм суриши ҳақида айтган. Бу вақт қанча давом этишини Дониёр китобининг 4- бобида баён этилган маълумот ёрдамида билиб олиш мумкин. У ерда Бобил шоҳи Навуходоносорнинг башоратли туши тасвирланган. Шоҳ тушида улкан бир дарахт чопиб ташланганини кўрган. Тўнкасидан янги новда чиқмаслиги учун уни темир ва мис билан боғлаб қўйишган. Фаришта: «Етти давр ўтсин»,— деб эълон қилган. (Дониёр 4:10–16)\nМуқаддас Китобда дарахтлар гоҳида ҳукмдорлик рамзи сифатида қўлланилади. (Ҳизқиё 17:22–24; 31:2–5) Демак, мажозий дарахтнинг чопиб ташлангани Худо ҳукмдорлигининг рамзи бўлган Қуддусдаги шоҳларнинг бошқарувига чек қўйилишини англатар эди. Бироқ тушдан кўриняптики, Қуддус доим эмас, балки «етти давр» мобайнида оёқ ости қилинади. Қизиқ, бу вақт қанча давом этади?\nВаҳий 12:6, 14 дан уч ярим муддат «1 260 кунга» тенг келишини билиб оляпмиз. Демак, «етти давр» (яъни иккига кўпайтирилган уч ярим муддат) 2 520 кунга тўғри келади. Бироқ Қуддус вайрон қилинишидан 2 520 кун ўтгач, ўзга халқлар Худонинг ҳукмдорлигини оёқ ости қилишдан тўхтамади. Бу башорат кўпроқ вақтни ўз ичига олади. Саҳрода 14:34 ва Ҳизқиё 4:6 асосида «бир йил учун бир кун» ҳисобласак, «етти давр» 2 520 йилга тўғри келяпти.\n2 520 йил милоддан аввалги 607 йили октябрда бобилликлар Қуддусни вайрон қилиб, Довуд хонадонидан бўлган шоҳ тахтдан туширилганда бошланди. Бу давр 1914 йили октябрда тугади. Ўшанда «ўзга халқлар даври» тугаб, Исо Масиҳ самовий Шоҳликда тахтга ўтирди *. (Забур 2:1–6; Дониёр 7:13, 14)\nИсо башорат қилганидай, унинг самовий Шоҳ сифатида «ҳозир бўлиши» дунёдаги аҳвол кескин ўзгаришига, яъни уруш, очарчилик, зилзилалар ва ўлатлар кўпайишига олиб келди. (Матто 24:3–8; Луқо 21:11) Буларнинг бари Худонинг Самовий Шоҳлиги 1914 йилда ўрнатилганини ва «охирзамон» бошланганини яққол кўрсатиб турибди. (2 Тимўтийга 3:1–5)\n^ абз. 4 Милоддан аввалги 607 йил октябрдан то милоддан аввалги 1 йил октябргача 606 йил ўтди. Нолинчи йил бўлмагани сабабли, милоддан аввалги 1 йил октябрдан то милодий 1914 йил октябргача 1 914 йил ўтди. 606 йилга 1 914 йилни қўшсак, жами 2 520 йил бўляпти. Милоддан аввалги 607 йили Қуддус вайронага айлангани тўғрисида кўпроқ маълумот олиш учун, Яҳованинг Шоҳидлари томонидан кўп тилларда нашр этилган «Муқаддас Китобни англамоқ» энциклопедиясининг «Солнома» мавзусига қаранг.


Андижон фожеасига уч ой тўлди. Қобил Парпиев ҳикоя қилади - Фарғона.Ру ахборот агентлиги\nАндижон фожеасига уч ой тўлди. Қобил Парпиев ҳикоя қилади\n17.08.2005 18:03 msk\n“Қонли Андижон жумаси” деб аталган фожеа тўғрисида кўп айтилди, кўп ёзилди. Бироқ, Ўзбекистон ҳукумати Фарғона водийсидан олинадиган ахборот чекловини кучайтиргани учун, бу воқеанинг кўп тафсилотлари номаълум бўлиб қолмоқда. Қобил Парпиевнинг интервьюси ана шу номаълум жиҳатларни тўлдиради ва ўша фожеавий тун тафсилотларига айрим аниқликлар киритади. Қобил Парпиев ўша воқеаларда фаол иштирок этган, айни пайтда Ўзбекистон ҳукуматидан яшириниб мамлакат ташқарисига чиқиб кетган.\n“Фарғона.Ру” мухбири Қобил Парпиев билан июль ойи ўрталарида суҳбатлашган эди. Биз ўз суҳбатдошимиз ҳикоясини монолог тарзида келтирмоқдамиз. Ушбу суҳбат Қобил Парпиев Канаданинг "The Globe and Mail" газетаси мухбири Грэм Смитга берган интервьюсидан сўнг ёзиб олинган.\n- Миллий хавфсизлик хизмати бизнинг барча йигитларимизни ва барча ташкилотларимизни текширган (Андижонда “акромийлар” деб аталган бизнес жамоаси назарда тутилмоқда). МХХ бирон бир айб тополмагач, фаолиятимизни аввалгидек давом этдира бердик, буни ҳамма биларди. 2000-2001 йилда ишларимиз жуда ривожланиб кетди. Ишчиларимизнинг (“акромийлар” жамоаси корхоналари ишчилари назарда тутиляпти) энг кам иш ҳақи 40 минг сўм (тахминан 40 доллар), энг кўп иш ҳақи 120 минг сўм (120 доллар атрофида) эди.\nТарафдорларимиз сони ҳам кўпайиб борарди. Масалан, биргина корхонада 400 одам ишлар эди. Бир қурилиш фирмаси бор эди ва ўша фирмада 400 одам ишларди. Бошқа фирмаларда қанча одам меҳнат қилганини кўз олдингизга келтириб кўринг. Ҳатто биз ҳам уларнинг (“акромийлар” тарафдорлари назарда тутилмоқда) қанча фирма ва корхоналари борлигидан бехабар эканмиз. Кеча “Давр”дан (ЎзТВ ахборот дастури) гапиришди, “биздаги маълумотга кўра, қирқдан ортиқ фирма аниқланди” (“акромийлар”га қарашли), деб. Уларни ҳисоблаб чиқиш бизнинг хаёлимизга ҳам келган эмас...\nБиз асосий диққатни ижтимоий-иқтисодий муаммоларни ҳал этишга қаратдик ва аҳолининг турмуш даражасини кўтармоқчи бўлдик. Нега (айнан шундай)? Бизнинг текширувларимиз натижасида аён бўлдики, одамларнинг меҳнат ва ишлаб чиқаришга муносабати уларнинг ижтимоий аҳволи билан узвий боғлиқ экан. Бизнинг бир неча йигитимиз мана шу масалани ўрганади.Текширувимиздан қуйидагилар маълум бўлди. Ишлаб чиқаришдаги ўсиш одамларнинг ижтимоий аҳволи яхшилангандагина юз беради ва бу ишлаб чиқаришни ривожлантиришнинг асосий омили, деб тан олинди. Бу масала бизда қандай ҳал этила бошланди? Биз мана шу ишлаб чиқариш кучини ривожлантира бошладик. Тарафдорларимиз сони кўпайиб, танишлар, қўшнилар, қариндошлар ва бошқалар (бу ширкатлардан бирига) ишга кириш учун навбатга тура бошладилар.\n2004 йилнинг июлида “қама-қама”лар бошланди. Бизнинг ортимиздан (махсус хизматлар) 2004 йил январидан бери кузатаётган эканлар. Сўроқлар бошланди: “Даромаднинг бешдан бири алоҳида тўпланар экан, у нималарга ишлатилади?”, қабилида саволлар берилди. Аввалига 13 кишини қўлга олдилар. Кейинроқ эса, хотирам панд бермаса, 9 киши қўлга олинди. Кейин беш киши. Ундан кейин яна беш киши қамалди. Яъни қўлга олинганлар сони ортиб борди. Тошкентда ҳам “қама-қама”лар бошланди. У ерда олдин 16 киши қўлга олинди, улардан 7 нафари (қамоқда) қолди, қолганларидан эса (шаҳардан чиқмаслик тўғрисида) тилхат олиниб, қўйиб юборилди.\nУлар (тахминимизча Ўзбекистон МХХ) жанжал кўтаришга ҳаракат қилдилар. Лекин бундан натижа чиқмади. Кейинроқ, буларнинг ҳаммаси уюштирилган эканини билиб олдик. 10 майдан бошлаб янги қамашлар бошланди. Улар (тахминимзча ҳуқуқ–тартибот тизимлари) судга келган ҳар бир одамни суратга олиб, тасвирга тушира бошладилар. Энди судга келганларни қамаш бошланди. Ўшанда биз буни маҳаллий давлат тизимлари амалга оширмоқда, деб ўйлаган эдик. Бундан расмий Тошкентни хабардор қилиб қўймоқчи бўлдик.13 май куни ҳамма нарса аниқ бўлди. Биз Тошкентдан кимнидир очиқ суд мажлисига чақиришга қарор қилдик. Суднинг охирги куни тарафлар ҳукм чиқадиган кун ва жой алоҳида айтилишини билдирдилар. Бироқ, ахмоққа ҳам тайин эдики, йигитлар қамоқда қолаверадилар ва ҳукм яширин тарзда чиқарилади.\nБарча раҳбарлар – вилоят ҳокими (Андижон вилояти), вилоят прокурори, милиция раҳбари ва МХХ вилоят бўлими иш билан таниш эдилар. Биз 24 давлат ташкилотига мактуб жўнатганмиз. Мактубларда агар иш ижобий ҳал этилмаса ва қайта текширув учун комиссия жўнатилмаса, намойишга чиқишимиз ҳақида огоҳлантириш бор эди. Давлат ҳамма нарсадан хабардор эди ва қамоқхона ҳамда ҳарбий қисмга қилинган ҳужум саҳналаштирилган эди, деб ҳисоблаймиз. Буларнинг ҳаммаси хатимиздаги амалларнинг бажарилишини олдини олиш учун қилинганди. Буларниг ҳаммаси намойишнинг олдини олиш ва намойишга чиққанларни террорчиликда айблаш учун қилинган эди.\nСиз Баҳром Шокировни биласизми? Билмайсизми? (Баҳром Шокиров 23 киши қаторида “акромийлик”да айбланган ака–укаларнинг отаси. Ўзбекистон ҳукумати Баҳром Шокиров суд олдида ўтказилган намойишларнинг ташкилотчисидир, демоқда). МХХдагилар уни яхши биладилар. 11 май куни кечга яқин унинг уйига ИИБ раҳбари ўринбосари Абдуносир келади ва “Баҳром ака, бу намойишни тўхтатинг, бўлмаса ҳаммасига биз ярим соатда барҳам берамиз”, деган. Унга “айбсиз 23 кишини қамоқда сақлаш мукинми?”, деб савол берилган. Бу саволга у “йўқ, қамоқда сақлаш керак, бошқача бўлиши мумкин эмас”, деб жавоб берган. “Нега қўйиб юбориш мумкин эмас? Улар айбсиз бўлса қўйиб юбориш керакку?”. “Қўйиб юбориш мумкин эмас. МХХ 20 кишини нотўғри ҳаракати учун қўлга олиши керак. Тушунасизми, биз ҳеч бўлмаганда уларнинг уч – тўрттасини қамашимиз лозим. Агар бунга рози бўлмасангиз, биз барчангизни бир кунда, ҳатто бир соат ичида йўқ қилишимиз мумкин.” (Баҳром) “йўқ қилиш қўлингиздан келса, марҳамат, йўқ қилинглар”, деган. Кўриб турибсизки, унга ультиматум қўйилган.\nУлар унга (Акром Йўлдошевга) китоб ёзган, деб айб қўймоқдалар. Лекин бу китобнинг русча нусхаси интернетда бор ва бугун уни бутун дунё ўқимоқда. Бу китобда экстремистик ёки террорчилик кайфияти мутлақо йўқ. Шунинг учун биз уларнинг озод этилишини талаб қиламиз. Тадбиркорларни бу даражада пастга уриш яхши эмас. Уларга ўз ҳуқуқларини ҳимоя қилиш имкониятини яратиб бериш лозим. Уларга ҳеч нарса бермасангиз ҳам ўз ҳуқуқларини ҳимоя қилиш имкониятини беринг. Бунга жавобан (Зокир Алматов) “йўқ, бундай бўлмайди. Мен Ўзбекистонни тарк этишингиз учун автобус беришим мумкин”, деди. Мен ундан қаёққа кетамиз, деб сўрадим. У Ўшга, деди. Кейинроқ, бу гапнинг маъносини тушуниб етдим. Улар бизни автобусга ўтқазиб, Ўшга етмасданоқ отиб ташламоқчи эдилар.\nАскарлар эса мана бу ерда, мактабдан 150 метр узоқликда эдилар. Аскарлар икки қаторга тизилиб турардилар, у ерда иккита БТР ҳам бор эди. Мактабга етганимизда аскарлар ортга чекиндилар, БТРлар эса ўқ ота бошладилар. Биз уларга “ҳеч қандай қаршилигимиз йўқ, биз фақат ўтиб кетмоқчимиз”, деб мурожааат қилдик. Шундан сўнг бошоломон отишма бошланди, бу жуда даҳшатли эди. Тасаввур қилинг, иккита БТР ўқ узмоқда, бу жуда даҳшатли. Улар ортимизда келаётганларга қарата ўқ отишарди. Биз мана бу ерда -15-мактаб олдида эдик. Отишма бошланиши биланоқ ўзимизни ерга ташладик. Улар (аскарлар) ерга ётиб олганимизни ҳам кўришмади. Улар қимирлаган нарсага қараб ўқ узавердилар. Аскарлар бизга қарата ўқ узаётган пайтда мана бу одамлар (иккинчи гуруҳдагилар) “кетишга қарор қилганимиздан кейин кетишимиз керак, туринглар”, дейиган ва мана бу ёққа бурилганлар (картада йўналиш томонни кўрсатади).\nАгар отишма тахминан соат 18:00да бошланган бўлса 19:30-20:00га яқин якунланди. (Бизга) тахминан бир ярим–икки соат мобайнида ўқ узишди. Бу ерда Шарифжон ҳалок бўлди, у менинг ёнимда эди (Шариф Шокиров “акромий”ликда айбланаётганлардан бири, юқорида эслаб ўтилган Баҳром Шокировнинг ўғли). Тирик қолганлар девор ошиб қоча бошладилар, ярадорлар эса ўша ерда қолди. Мана шу ерда асосий қурбонлар бўлди. Аскарлар уйидан чиққан одамларга ҳам ўқ ота бошладилар. Ҳокимият олдида ҳам кўп одам нобуд бўлди. Ҳокимият олдидаги мана бу жойда намойиш ўтган, мана бу эса айланма йўл. (Аскарлар) БТРларда мана шу кўча бўйлаб юриб ўқ отдилар, қайтаётганларида ҳам ўқ узиб кетдилар. Ярадорлар ҳокимият биносига олиб кирилди, мурдалар эса ётган жойида қолаверди. БТРлар мана бу жойдан кириб келдилар ва қимирлаган жонзотга қараб ўқ узавердилар. Улар Навоий кўчасидан Бобурга ўтдилар ва отишмани тўхтатмай “Победа” томонга бурилдилар. Натижада бу ерда жуда кўп одамлар нобуд бўлди...\nНамойишчиларда (тахминимизча, қурол) йўқ эди. Балки, қурол қачон пайдо бўлди, деб сўрарсиз? У ҳокимият олдида пайдо бўлди. Улар (милиционерлар) фуқаролик кийимида бўлиб, одамларни отар эдилар. Бу одамлар ҳокимият олдида пайдо бўлганида, йигитларимиз уларни гаровга олдилар. Гаровдагилар ким эди, десангиз айтай. Гаровдагилар махсус хизматларнинг фуқаролик кийимидаги ходимлари эди. Бу одамлар тонг ёриша бошлагач пайдо бўлган эдилар. Биз уларни тўхтатиб, автоматларини олиб қўйдик ва барча қуролни ҳокимият биносига тўплай бошладик. Бу одамларни эса гаровга олдик.\nДоимий ишорат: http://www.fergananews.com/article.php?id=81


Президентимиз И.А. Каримовнинг 21 март 2012 йилда “Замонавий ахборот-коммуникация технологичларини янада жорий этиш ва ривож-лантириш чора-тадбирлари тўғрисида”ги қарорида, ахборотлаштиришни ривожлантириш соҳасидаги давлатимиз сиёсати мамлакатимизни бевосита жаҳон ахборот маконига интеграциялашувига йўналтирилган жараённи янада ривожлантиришнинг асосий тамойиллари белгиланган.\nАКТдан фойдаланиш юзасидан бериладиган билим ва кўникмаларнинг самарадорлиги энг аввало тўғридан-тўғри ўқув жараёнини амалга ошириш технологиясига боғлиқ. Масалан, “кичик маъруза”, “савол-жавоб”, ”тақдимот” каби методлар кетма-кет амалга оширилса тингловчининг қабул қилиш қобилияти ошади. Кичик маъруза методи орқали берилган билим маъруза матнидан фойдаланган машғулотнинг назарий қисмига тегишли бўлади. Шу маърузанинг иккинчи қисми албатта ўқув слайди кўринишида тақдим этилиши лозим.\nДарсда қўлланиладиган техник ва дидактик воситалар яъни компьютер, проектор, проектор доскаси, электрон дарслик туширилган дисклар, ўқув слайдларидан мақсадли йўналтирилган ҳолда дарслар ташкил этилса, дастурда белгиланган вазифалар ўз ижросини топиши мумкин.\nДарсни ахборот технологиялари ёки ресурс марказида компьютер олдига ўтказиш ҳам муҳим роль уйнайди. Ўқитувчи тингловчиларнинг мавжуд билимлари ва қизиқишларини ўрганиб, аудитория савиясини аниқлаб талаб ва эҳтиёждан келиб чиқиб дарс ташкил қилса мақсадга мувофиқ бўлади. Чунки тингловчилар орасидаги компютер саводхонлиги бўйича фарқ бировларнинг дарс жараёнига эътиборсизлигига сабаб бўлиши мумкин.\nШубҳасиз, таълим жараёнига янги ахборот технологияларини киритиш зарурдир. Замонавий жамият ахборот узатиш ҳажми ва тезлиги жиҳатидан чегараланмаган бутунжаҳон ахборот тармоғидан фаол фойдаланиши билан ҳарактерланади. Мультимедия ва Интернет технологияларининг пайдо бўлиши ва кенг тарқалиши ахборот технологияларни мулоқот, тарбия, жаҳон ҳамжамиятига кириб бориш воситасида ишлатиш имконини беради. Ахборот технологияларининг шахсият ривожи, касбий ўзбелгилаш ва "оёққа туриш"даги аҳамияти яққол сезилиб турибди. Таълим муассасалардаги таълим жараёнида ахборот-коммуникация технологиялари ёрдамида матн билан ишлашни, таъсвирий объектларни ва маълумотлар базасини яратишни, электрон жадваллардан ва маълумот ресурслар базасида фойдаланишни, ахборот йиғишнинг янги усулларини, улардан фойдаланишни ўрганишади, уларнинг дунёқараши кенгаяди. Дарсларда ахборот-коммуникация технологияларнинг ишлатилиши ўқишга бўлган мотивациясини, тингловчиларнинг қизиқувчанлигини, мустақил ишларнинг самарадорлигини оширади. Компьютер ахборот-коммуникация технологиялари билан биргаликда таълим соҳасида, талабаларнинг ўқиш ва ижодкорлигида янги имкониятларни тақдим этади.\nХулоса ўрнида таъкидлаш жоизки ижтимоий фанлар ўқитувчиларига малака ошириш давомида ўқитишда замонавий АКТ воситаларидан фойдаланиш юзасидан берилган ҳар қандай мақсадли, тизимли билим албатта уларнинг мактабда самарали дарс ташкил қилишлари, ўқув жараёнини фаоллаштиришлари, ўқишни индивидуаллаштиришлари, ўқувчиларнинг мустақил билим олишга янада кўпроқ қизиқтиришлари учун пухта замин яратади. Қолаверса, ўқитувчи ўзи маълумотларни тез топиш ва тизимлаштириш орқали вақтни тежайди, етишмаган маълумотларни тўлдиради. Шунингдек, алоҳида қайд қилишни истардикки АКТдан фойдаланиш натижасида тарихий ва замонавий воқеа-ҳодисалар ҳақидаги маълумотларни видеоматериаллар, ўқув фильмлар, фотосуратлар ҳамда тақдимотлар орқали осон ва қулай, асосийси мустаҳкам ва самарали эгаллайдилар. Ўзига хос жонлантирилган тарихий хариталар ва воқеаларни ўрганадилар, Интернетнинг кенг имкониятларидан фойдаланиб жаҳондаги тарихий обидалар ва музейларга виртуал саёҳат қилиш, шу билан бирга вақт ва маконга “шўнғиш” имконига эга бўладилар.\nЎзбекистон Республикаси Президентнинг 2012 йил 21 мартдаги “Замонавий ахборот-коммуникация технологияларини янада жорий этиш ва ривожлантириш чора-тадбирлари тўғрисида”ги Қарори\nКўриб чиқилди: 2975


Сувон Мели. Элис Манро — замонавий ҳикоя устаси - www.ziyouz.uz\nБош саҳифа Илм ва фанАдабиётСувон Мели. Элис Манро — замонавий ҳикоя устаси\nЖаҳон ахборот воситалари 2013 йилги адабиёт бўйича Нобел мукофоти канадалик адиба Элис Манро(Аlice Мunro)га берилгани ҳақида хабар тарқатганда бу деярли барча учун кутилмаган янгилик бўлди. Негаки, Нобел қўмитаси остонасида унга нисбатан анча машҳур Харуки Мураками ва Салмон Рушди каби адиблар навбат пойлаб туришарди: «Аслида ким ўзи у?», деган савол ҳаммани қизиқтириши тайин.\nНобел шундай бообрў мукофотки, унга сазовор бўлган адибга бирдан умумжаҳон нигоҳи қадалади. Ким у, у яратган асарлар нима ҳақида, қай даражада? Бунинг устига, Чингиз Айтматовдай оламшумул адиб бу мукофотига лойиқ топилмагани ҳар бир туркий адабиёт мухлисининг иззат нафсига теккани ҳам бор гап.\nАдиба Элис Манро таржимаи ҳолига назар ташласак, у 2009 йилда Халқаро Букер мукофотига лойиқ топилгани, Канада генерал-губернаторининг бадиий адабиёт бўйича мукофотига уч карра сазовор бўлгани маълум бўлади. У 1931 йил 10 июлда Канаданинг Онтарио вилоятида туғилган. Ўспирин ёшидан ёза бошлаган илк ҳикояси «Кўланка мезони» 1950 йилда Ғарбий Онтарио дорилфунунида ўқиб юрган кезлари чоп этилган. Биринчи тўплами «Бахтли соялар рақси» (1968) юқори баҳоланган, айни шу тўплам учун у илк марта Канаданинг энг нуфузли адабий генерал-губернатор мукофотига сазовор бўлган. «Қиз ва аёллар ҳаёти» (1971) китоби ўзаро боғлиқ ҳикоялардан ташкил топиб, у роман деб номланган. 1978 йили «Аслида сен ўзинг ким?» тўплами учун унга иккинчи марта генерал-губернатор мукофоти берилади. 1979-1982 йиллари Э.Манро Австралия, Хитой ва Скандинавия мамлакатларида ижодий сафарларда бўлади. У ўтган асрнинг 80 — 90- йиллари давомида ҳар тўрт йилда биттадан ҳикоялар тўплами чоп эттиради. 2002 йилда адибанинг қизи Шейла Манро ўз болалиги ва онаси ҳақидаги хотираларини нашр эттирди.\nЭ.Манронинг «Айиқ тоғдан ошди» ҳикояси режисеёр Сара Полли томонидан «Ундан олисда» номи остида 2006 йилда экранлаштирилган. Адибанинг «Мўл-кўл бахт» (2009) номли қиссаси биринчи рус аёл математиги Софя Ковалевская ҳаётига бағишланган. Ўтган йилнинг ёзида 82 ёшли Элис Манро адабиётни тарк этишини эълон қилди. 2012 йил кузида нашр этилган «Қадрли ҳаёт» (Оеаг Lifе) ҳикоялар тўплами унинг сўнгги китоби бўлиши лозим.\nНобел мукофоти қўмитасининг қисқа таърифида айтилганидек, унга «замонавий ҳикоя устаси» сифатида мукофот берилган. У Нобел мукофотига сазовор бўлган илк Канада ёзувчисидир. Маълумки, Канадада француз тилидаги адабиёт ҳам бор. Элис Манро эса инглиз тилида ижод қилади.\nАдиба ижодига берилган айрим баҳоларга қулоқ тутсак. Швед академиясининг доимий котиби, профессор Петер Энглунд совриндор номи эълон қилингандан сўнг шундай деган: «Элис Манро Чеховга ёндош анъаналар доирасида ижод қилади, у новелла жанрини мукаммал даражага етказди». Адиба ҳикояларини рус тилида чоп этган «Иностранная литература» журнали бош муҳаррири, адабиётшунос ва таржимон Александр Ливергант Манрони Чехов билан таққослашни «кулгили» деб атайдики, унинг фикрича, «Манро ҳикоялари буткул бошқача, анчайин қуйи савияда, лекин у Ғарбнинг бақувват ёзувчиси, яхши руҳшунос, аъло стилист».\nХ.Блум фикрича, Манро истеъдодини XX аср ҳикоячилигининг йирик усталари билан (Блум 20 номни санайди) ёнма-ён қўйиш мумкин, лекин ушбу жанрнинг ўнта буюк муаллифига (Чехов, Борхес, Жойс ва бошқалар) ютқазади, чунки унга «буюк санъатга хос жунун» етишмайди.\nАдиба ижоди ҳақида яна бир муҳим гап. К.Ж.Мейберри фикрича, Манро ўз фаолияти давомида тил пайдо бўлишидан олдинги тажриба, тилга алоқасиз ва буткул шахсий ҳақиқат мавжудлигини таъкидлаб келади. «Пешона» ҳикоясининг бир жойида қадимги юнонларнинг иррационалликка ружу қўйгани ҳақида гап бор. Иррационаллик эса ақл билан билиб, мантиқий йўл билан тушунтириб бўлмайдиган, ақлдан ташқари ҳолат ва ҳақиқатлардир.\nЮқорида биз Элис Манро ҳақида интернет хабарлари асосидаги маълумотларни келтирдик. Ушбу хабарларда айтилишича, ҳозирча адибанинг тўрт ҳикояси рус тилига таржима қилинган. Булар «Қиёфа», «Ўрмон», «Чинакам ҳает» ва «Пешона». Сиёсий шарҳловчи Дмитрий Косирев янги совриндор ҳақида шундай фикр юритади: «Адабиёт бўйича Нобел мукофоти мафтункор, шовқин-суронсиз ҳикояларга берилди. Жаҳон адабий жамоатчилиги, ҳар қалай унинг етук намояндалари бир тарафдан олди-қочди, ур-сур битиклардан, бошқа томондан оламшумул рамзий притчалардан, «Улисс»намо бошқотиришлардан безди, шекилли. Э.Манро асарлари, ҳар қалай биз танишган тўрт ҳикоя, Канаданинг овлоқ гўшаларида умргузаронлик қилаётган оддий одамларнинг оддий, аммо бадиий тасвир билан нурлантирилган ҳаёти ҳақида сўзлайди. Одобли адабиёт тили билан сўзлайди. Айтайлик, «Пешона» ҳикоясидаги қиз қаҳрамони ҳақида гапириб, муаллиф шундай дейди: «Реал ҳаёт ёлғиз ҳақорат ва умидсизликларга тўла эдики, у уларни дарҳол хотирадан ўчириб ташлашга уринарди». Демак, адибани воқеликдаги нохуш, негатив ҳолатлар қизиқтирмайди. У ўзи тасвирлаётган воқеликка, яъни бадиий воқеликка поэтик жозиба бахш этишга эришади. Ҳикояни оғринмай ўқийсиз. Адибанинг бадиий нигоҳи тоза ва соғлом.\n«Пешона» номли ҳикоянинг қаҳрамони Жулиет йигирма бир яшар қиз. У мактабда шу ёшдаги қиз учун ғалати бўлган фан — лотин тилидан дарс беради. У поездда дугонасиникига келаётиб, бир эркак билан танишади. Эркак сўққабош эмас, лекин хотини саккиз йилдан бери тўшакка михланган. Қиз бир куни мактуб олади, у шундай тугалланганди: «Мен бот-бот сен ҳақингда ўйлайман». Бу гап қўшиқ нақорати каби уч карра такрорланади. У Эрик Портеоснинг (эркакнинг исм-фамилияси шундай) уйини топиб борганида, одамлар унинг хотинини дафн этишиб, тарқаб кетишган, Эрик ҳам уйда йўқ, кечаси ҳам қайтмаслиги аниқ. Уйга қўшни хотин қараб турганди. Ўша хотин қаердандир пайдо бўлган ёш қизнинг тезроқ кетишини истар (бесабаб рашк), лекин қандайдир куч Жулиетни Эрикникида якка ўзи тунаб қолишга ундарди.\nАсар бахтли якунланади, Жулиет нишонасидаги эркакни топади. Воқеа, тафсилотлардан ташқари, бори-йўғи шундан иборат. Лекин адиба воқеалар ўрнини моҳирлик билан алмаштириб, ўзига хос жозиба яратади. Қаҳрамоннинг олдинги ҳолати билан ҳозирги куни дам олдин, дам орқага ўтиб туради, айрим ўринларда эса улар гўё бирлашиб кетаёттандек туюлади. Асардаги яна бир муҳим нуқта: поездда кетаётган Жулиет ўзи билан қадимги юнон маданияти ҳақидаги Додднинг китобини олган, у китобга аҳён-аҳён кўз ташлар экан, китобдаги фикрлар, яъни цитаталар қаҳрамоннинг ҳолатига, кўзқарашига янгича, бошқача теран маъно бахш этади: «тирикларнинг махдуд кўзқарашича, шайтон макри бўлиб кўринган нарсалар марҳумларнинг кенгбағир нигоҳида самовий адолат намойиши каби идрок қилинади». Бундай фикр ҳикояга кутилмаганда фалсафий кўлам олиб киради.\n«Чинакам ҳаёт» ҳикоясини мутолаа қилиб бўлиб, замирига боқсангиз, бир ўжар савол тепада муаллақ туради: инсон учун чинакам ҳаёт қайси воқеликка айланган, яъни босиб ўтилган нақд ҳаётми ёки бўлиши мумкин, лекин амалга ошмай қолган насия ҳаёт? Шу маънода, асар қаҳрамони Дорри Бек яқин қўшни бўлиб яшайдиган дугонаси қистови билан австралиялик эркакка турмушга чиқиб, ўша мамлакатга кетади. Йиллар ўтиб, эри оғир касалликка чалиниб вафот этади, Дорри Янги Зеландияда вулқонга кўтарилиш пайтида ҳалок бўлади.\nКанадада қолган дугона, унинг исми Миллисент, эри ўлиб ёлғиз қолган, кекса ёшида Дорридан қолган «уйни бузиб, ғиштларини сотиш керак, дейди-ю, лекин бу ишни ҳозиргача қилмаганидан ўзи ҳам ҳайрон». Ҳикоя шу тариқа тугалланади, у ўқувчи кўнглида қалбни орзиқтирадиган чуқур бир қайғу, мунг, аччиқ, лекин аллақандай ёқимли мунг уйғотади. Одамлар ўтаверади, нарсалар қолаверади. Кимгадир… Ва у кимдир ҳам ўтади. Яна ва яна. Сарлавҳадаги «Чинакам ҳаёт» балки шудир, деб ўйлаб қоласиз ҳам. Шунда барибир Манро асарлари муносабати билан буюк Чехов номи тилга олингани бежиз эмас, шекилли, дея яна ўйлайсиз.\nХуллас, Элис Манро юксак мукофотга ноил бўлди. Энди у умумжаҳон эътиборида. Ўзбек китобхони ҳам адибанинг сара ҳикояларини ўз она тилларида ўқишса нур устига нур бўларди, албатта.\n«Ўзбекистон адабиёти ва санъати» газетаси, 2014 йил 3-сон\n← Аввалги Аввалги Садриддин Салим Бухорий (1946-2010)\nКейинги → Кейинги: Ги де Мопассан. Асирлар (ҳикоя)


Добавлено: 15.07.2016, 14:35\nЎша куни Қашқадарё вилояти ИИБ ҳузуридаги Қўриқлаш бошқармаси 4-алоҳида милиция батальони 1-милиция отряди бўлинма командири, кичик сержант Бобир Мирзаев ўзининг автомашинасида, Ғузор тумани Эшонқудуқ қишлоғи ҳудудида жойлашган махсус объектларда қўриқлаш ишларини амалга ошираётган ходимлар фаолиятини текшириш мақсадида йўлга тушган эди. Шу пайт оқ рангли, давлат рақамлари ечиб қўйилган “Нексия-2” русумли автомашинаси унинг орқасидан кузатиб келаётганини пайқаб қолди. Ҳалиги машина шу заҳоти уни қувиб ўтиб, йўл четига тўхтади.\nҒузор тумани Эшонқудуқ қишлоғида аҳолисидан олинган маълумотларга кўра, оқ “Нексия-2” автомашина ҳайдовчиси, газ конденсати маҳсулотларини ўғирлаб сотиш билан шуғулланувчи фуқаро Т.Х. (исм-фамилияси ўзгартирилган) экани маълум бўлди.\nШу вақтда оқ рангли “Нексия-2” автомашинасидан тўрт нафар шахс темир бўлаклари ва таёқлар билан қуролланган ҳолда тушиб келишди.\n— Машинасининг балонини тешларинг, — буюрди “тўдабоши” Т.Х. шерикларига ва ўзи кичик сержант Б.Мирзаевни автомашинадан тортиб туширишга ҳаракат қилди.\nТаҳдид солувчи шахслар уни ўраб олишмоқчи бўлишганда, у яна икки маротаба уларнинг автомашинасига қарата ўқ узди. Шундан сўнг, улар ўз машиналарига ўтириб, 700 метрча нарида, йўл четида тўхтаб турган, рақамсиз қора “Нексия-2” олдида тўхтади. Ҳар иккала машинадаги шахслар тўпланиб, бир муддат нималарнидир муҳокама қилишди. Кейин яна ўз машиналарига чиқишди-да, кўздан ғойиб бўлишди.


18.04.2018 12:34 0 2846\n«Роскомнадзор» «Telegram» фойдаланувчиларига нисбатан ҳеч қандай шикоят қилмаган, улар мессенжердан бемалол фойдаланишлари мумкин. Бу ҳақда ташкилот раҳбари Александр Жаров «Известия» газетасига берган интервюсида айтиб ўтди», — дея хабар бермоқда «Lenta.ru».\n«Роскомнадзор»да ҳам, ФСБда ҳам, давлатда ҳам «Telegram»дан одатий ҳаёт тарзида фойдаланувчиларга нисбатан ҳеч қандай эътирозлар йўқ. Муаммо фойдаланувчиларда эмас, балки мессенжер маъмуриятида», — деди у. «Давлат органлари ва мессенжер фойдаланувчилари орасида ҳеч қандай келишмовчилик йўқ. Бир неча «Telegram» каналларида ВПН дастурини юклашга чақириқларнинг авж олиши ўзларини элита сифатида баҳолашга уринишдир», — дея қўшимча қилган Жаров.\n«Менинг фикримча, одамларни бир вақтнинг ўзида ўрганиб қолган хизматларидан, масалан, «Telegram»дан воз кечиб, бошқа бир дастурга ўтишга тарғиб қилиш имконсиз иш», — дея хулоса қилади арбоб.\nЭслатиб ўтамиз, шу йилнинг 16 апрель куни Россия ҳудудида «Telegram» мессенжери блоклаб қўйилган эди. Шунингдек, «Роскомнадзор» хизматга уланишга кўмаклашадиган ВПН дастурларига ҳам тўсиқ қўйишга тайёрлигини маълум қилган эди.\n«Роскомнадзор»нинг «Telegram»га тўсиқ қўйишига компания «Telegram»нинг шифрлаш калитларини ФСБга тақдим этишга рози бўлмагани сабаб бўлган. Ушбу шифрлар ёрдамида фойдаланувчиларнинг шахсий ёзишмаларига кириш мумкин бўлади.\n«Роскомнадзор» ва ФСБ вакиллари «Telegram»нинг шифрлаш калитларини тақдим этмаслиги террорчилар манфаатига хизмат қилиши мумкинлигини айтишган.\n2016 йилда қабул қилинган террорчиликка қарши кураш тўғрисидаги қонунга мувофиқ ҳар битта мессенжер Россия махсус хизматларига шифрлаш калитларини тақдим этиши шарт.\nРоссия Telegram-bot Роскомнадзор\nЖамият 06/04, 18:34


Ғалабанинг 75 йиллигига бағишланади! | "Маърифат" тарғиботчилар жамияти\nҒалабанинг 75 йиллигига бағишланади!\n1941-1945 йиллар Ўзбекистон ҳам фронт ичида ҳам фронт ортида мардонавор жанг қилган. Фронт ичида навқирон ўзбекистонлик аскарлар мардонавор жанг олиб борган бўлсалар, фронт ортида кучли ижтимоий ҳимоя йўлга қўйилган. Уруш оқибатида юзага келган ижтимоий муаммолар болалар ва аёлларнинг аҳволини оғирлаштирганлиги сабабли Ўзбекистон урушнинг “бегуноҳ” қурбонлари – болаларга меҳр-мурувват, саховат кўрсатган.\nЎша вақтда нафақат алоҳида болалар ёки аёллар эвакуация қилинган, балки кўплаб болалар муассасалари бутунлай кўчириб келтирилган. Уларни қабул қилиш ҳамда ижтимоий ҳимояга олиш республика ҳаётининг уруш йилларидаги асосий фаолиятига айланган.\nЭвакуация қилинган болалар учун мактаб-интернатлар очилган ва болалар уйлари (ҳозирги “Меҳрибонлик уйлари”) сони кескин кўпайтирилган. Уруш йиллари Ўзбекистонга нафақат собиқ Иттифоқ республикаларидан балки Европанинг айрим давлатларидан ҳам минглаб етим қолган болалар ва оғир аҳволга тушган аёллар, қариялар олиб келинган.\n1941 йилда Тошкентда Зуев ва Пастки Қрим болалар уйининг тарбияланувчилари жойлаштирилган. Поп туманидаги энг зўр мактаб болалар уйига айлантирилган, бироқ керакли жиҳозлар: кроват, кўрпа-тўшак, ёстиқ, кийим-кечакларнинг барчасини маҳаллий аҳоли олиб келиб берган. Шунингдек, Тошкентда Белоруссия болалар уйи, Гудаклар уйи ва бир нечта болалар уйлари фаолият юритган.\nАрхивларда Тошкентдаги Гўдаклар уйининг 1941- 1942 йиллардаги кайднома китоблари сақланиб қолган. Унда Кенгаш номига тушган “болаликка олиш” ҳақидаги аризалар учрайди. Гўдаклар уйида бундай аризалар 1941 йил январь-сентябрь ойларида 11та, ноябрь ойида 32 та, декабрда 79 та, 1942 йил январь ойида эса 86 тага етган. Ўша йилларда Тошкент шаҳрида вояга етмаганларни қабул қилиш ва уларни болалар уйларига жойлаштириш маркази ташкил килинган. Тошкент вилоятининг Калинин туманидаги 2-сонли болалар уйи Одесса ва Луганск шаҳрининг иккита болалар уйи тарбияланувчиларини қабул қилган. Москва, Одесса ва Воронеждан кўчириб келтирилган 4 та ҳарбий-мусиқа мактаби ҳам болалар уйига жойлаштирилган. 1942 йил Янгийўл туманида янги болалар уйи ташкил килинган.\nЎзбекистонга, жумладан, Самарқандга Европа давлатларидан ҳам\n21-сонли Польша болалар уйи ва испан ёшлари кўчириб келтирилган. “Фронт кундалиги” асари муаллифи, машҳур румин публицисти ва ёзувчиси Харламб Зинке ҳам уруш йилларида Ўзбекистонга 18 ёшида эвакуация қилинган эди. У Самарқандда колхозчи Абдурасул Жўраев оиласида яшаган.\n1944 йил ноябрь ойидан Тошкентда кўчириш маркази фаолият юритган ва унда болалар уйи раҳбарлари навбатчилик қилишган. Болаларни кўчириш жараёни ҳам хавфсиз эмас, чунки болалар ҳафталаб йўлда бўлишар, улар орасида дизентерия ва тери касалликлари кенг тарқалар эди. Шунинг учун болалар икки ҳафта мобайнида врачлар назорати остида бўлишар ва фақат шундан кейингина турли болалар уйларига жўнатилар эдилар.\nБу йилларда кўпчилик оилалар кўчириб келтирилган болаларни ўз оилаларига тарбияга олишган. Барчага тошкентлик темирчи Шоаҳмад Шомаҳмудов ва унинг хотини Баҳри аянинг жасорати маълум. Улар турли миллатдаги 14 болани ўз оилаларига қабул қилишган. 1942 йил августда “Правда” газетасида А.Толстойнинг Ўзбекистонда амалга оширилаётган ижтимоий ҳимоя, меҳр-оқибат ва саховатпеша инсонларнинг хатти-ҳаракатларидан олган таассуротлари ҳақидаги мақоласи (“Самоотверженность”) эълон қилинади.\nУруш даврида болалар уйлари тармоғи ва улардаги тарбияланувчилар сони муттасил ошиб борган. 1945 йил охирига келиб республикада 267 та болалар уйи мавжуд бўлиб, уларда 31000 нафар бола тарбияланган. Бу болаларнинг асосий қисмини эвакуация қилинган болалар ташкил этган. Кўчириб келтирилган болалар ва аёлларга ижтимоий ёрдам кўрсатиш мақсадида улар иссиқ овқат, дарсликлар, дафтарлар, кийим-кечак билан таъминланган. Мактабдан ташқари болалар муассасаларининг бинолари кўчириб келтирилган ташкилот ва корхоналарга ётоқхона қилиб берилган. Уруш якунланганидан сўнг кўпгина болалар ва оилалар ўз юртларига қайтишган, аммо кўпчилик болалар ва оилалар ўз хоҳишлари билан Ўзбекистонда қолганлар. Ўша машъум йилларда меҳр-мурувватли, саховатпеша Ўзбекистонликлар фронт ортидаги олийжаноб ҳаракатлари билан душманга қарши мардонавор курашдилар. Қанча-қанча инсонларнинг нафақат ҳаётини сақлаб қолдилар, балки уларнинг ҳам маънан ҳам руҳан юксалишлари учун шарт-шароит яратиб бериб, ғалабага улкан ҳиссаларини қўшдилар.\n“Маърифат” тарғиботчилар жамияти аъзоси,


ПРОФЕССИОНАЛ ТАЪЛИМ МУАССАСАЛАРИНИНГ ЯНГИ ТИЗИМИ ТАШКИЛ ЭТИЛАДИ — Ishonch Gazetasi\nЙиғилишда ўрта бўғин мутахассислари ва ишчи касблар бўйича кадрлар тайёрлашнинг самарали тизимини йўлга қўйиш масалалари муҳокама қилинди.\nКоллежлар негизида профессионал таълим муассасаларининг янги тармоғини шакллантириш вазифаси қўйилди. Ушбу муассасаларда бошланғич, ўрта ва ўрта махсус профессионал таълим дастурлари асосида кадрлар тайёрланади. Ўқитиш муддатлари зарур билим, малака ва кўникмаларнинг мураккаблигига қараб турлича бўлади.\nЖойларда ишсизлик кузатилаётган бир пайтда ишчи касблар бўйича мутахассисларга катта эҳтиёж борлиги қайд этилди. Масалан, енгил саноатда 46 минг, қурилишда 104 минг, металлга ишлов бериш бўйича 71 минг, хизмат кўрсатиш соҳасида 67 минг нафар мутахассис етишмаяпти. Бу таълим ва ишлаб чиқариш ўртасида мулоқот ва яқин ҳамкорлик йўқлиги оқибатидир.


Саудиялик шаҳзода иккита ноёб Bugatti машинасини сотиб олди\n22:02 / 01.08.2016\nСаудиялик шаҳзода Бадр ибн Сауд Bugatti русумидаги иккита ноёб автомобиль сотиб олди. Қироллик уйи аъзоси март ойида Женева автосалонида намойиш қилинган Chiron гиперкарининг айнан ўзининг ҳамда Gran Turismo пойга симулятори учун яратилган Vision GT шоу-кари эгасига айланди.\nМашиналарнинг нархи айтилмаган. Оддий Chiron гиперкарининг нархи 2,6 млн доллардан бошланади. Купе 8 литрли турбирланган, 1500 от кучига эга W16 двигатели билан жиҳозланган. Икки эшикли гиперкар биринчи 100 км тезликка 2,5 сонияда, 300 км тезликка эса 13,6 сонияда эришади. Машинанинг максимал тезлиги соатига 420 км ни ташкил қилади.\n2015 йилда Gran Turismo 6 ўйини учун махсус яратилган Bugatti Vision GT виртуал гиперкари "Широн" ҳақида тасаввур бериш учун яратилганди. 2015 йил сентябрида "Бугатти" ўйиндаги купенинг ҳақиқий прототипини яратганди ва Франкфуртдаги моторшоуда намойиш қилганди.


Элдор Айтматов: Шавкат Мирзиёевнинг қарори Қирғиз халқини тўлқинлантириб юборди... - Ўзбекистон овози газетаси\nШавкат Мирзиёев ҳар гал давлат ташрифи билан Қирғизистонга келганида, қардош халқларнинг жипслашуви юзасидан ғоялар бериш билан бир қаторда, жуда катта эҳтиром билан Чингиз Айтматов шахсига албатта, ўз муносабатини билдириб ўтади, ёдга олади.\nАлоҳида эътироф этиш керак, Ўзбекистон, Туркия — Чингиз Айтматов юбилейини ўтказиш масаласига давлат сиёсати даражасида, биринчилар қаторида эътибор қаратган давлатлар ҳисобланади.\nОтам биз фарзандларини ўзгача меҳр билан яхши кўрарди. Бирор марта овозини баландлатиб гапирганини эслолмайман. Ҳатто бизнинг баҳс-мунозараларимизни тинглаб оқилона ечим-хулосасини билдирарди. Отамни нафақат бизнинг, балки дўстларимизнинг ҳам муаммолари қизиқтирарди. Жуда жонкуяр, ғамхўр эди. Бирор жойда ушланиб қолсак, ухламасдан кутиб ўтирарди. Энг асосийси, отам бизни болалигимиздан китобга меҳр қўйишга, кўп ўқишга ундаган. Мен отам билан бирга вақт ўтказишни яхши кўрардим. У ўз хонасида ишлар, мен мўйқаламда расм солардим. Отам ҳамма чизган суратларимни хонасининг деворига осиб қўярди.\nБиз отам билан барча юмушларни мумтоз куй тинглаб бажарар эдик. Ҳозир бу воқеаларни сизга айтиб бераяпман-у, ҳаммаси кино лентасидай бир-бир кўз ўнгимдан ўтаяпти. Вақт олий ҳакам, хотиралар инсон кўнглига таскин беради. Мен отамга ҳам котиб, ҳам таржимон эдим. Сўнгги кунларигача унинг ёнида бўлганим учун тақдирдан жуда миннатдорман.


Kasalliklar bo'yicha barcha ma'lumot Сиз буни биласизми? Сирка турлари. » DAWO.UZ\n08 фев 2018 йил Гастроэнтерология / Табобат\nСиз буни биласизми? Сирка турлари.\nТурли ширинликлар, соус ва қишга ҳозирланган корсерва ва тузламаларда сирка қўлланади. Дўконларда турли хилдаги сиркаларни учратиш мумкин. Уй бекалари асосан синтетик сирка турини ишлатишади. Шу билан бирга бу маҳсулотнинг турли турлари бор ва уларни таомларда ишлатилиш ўринлари ҳам хилма‑хил. Сирка қўллаш Пайғамбаримиз саллаллоҳу алайҳи васалламнинг суннатларига киради. Пайғамбаримиз саллаллоҳу алайҳи вассалам сиркани "ажойиб зиравор", деган эканлар.\nТАБИИЙ СИРКА ТУРЛАРИ\nОлма сиркаси – шарбат ёки винодан тайёрланади. Оч жигарранг бу сирка турли салат, рагу ва димламаларда ишлатиш тавсия қилинади. У таом мазасига ўзгача таъм қўшади.\nУзум сиркаси – қўлланилган узум навига кўра қизил ёки оқ бўлади. Оқ узум сиркаси – балиқ ва товуқ гўштидан тайёрланган таомларда ишлатилади. Қизил тури эса – гўштли таомларга ва маринадларга хўштаъмлик беради.\nГуруч сиркаси. Тозаланган ва тозаланмаган гуручда ҳозирланади. Тозаланган гуручдан ҳозирланганини оқ сирка, тозаланмаган гуручдан тайёрлангани эса қора сирка деб номлашади. Гуручли сирка бошқа сирка турларига қараганда юмшоқ. Салат соуслари ва енгил маринадларда ишлатилади.\nБальзамли сирка – дунёдаги энг қимматбаҳо сирка. Оқ узумдан тайёрланади. Ўзига хос тайёрланиш услуби ва узоқ вақт давомида сирка қуюқлашади ва тўқ рангга киради. Ҳозирланиш техникаси мураккаб бўлганлиги боис, қимматбаҳо ҳисобланади. Дўкон расталарида бальзам сиркасининг ўхшашларини топиш мумкин. Бальзамли сирка ҳар қандай таомга ва ҳатто меваларга ҳам хўштаъмлик қўшади.\nЭссенция кўринишида, ўткирлиги 70‑80 фоизни ёки аралаштирилган 9 фоизлик ҳолда бўлади. Бу сирка тури асосан қишки корсервалар ва тузламалар учун қўлланилади. Синтетик сиркани турли таомларда ишлатиш мумкин, аммо сирканинг табиий турлари саломатлик учун фойдалироқ.\nЁрлиғини ўқинг. Табиий сирканинг ўткирлик даражаси 6 фоиздан ошиқ бўлмаслиги керак. Таркибида эссенция, консервант ва бўёвчи моддалар бўлган сирка табиий эмас.\nКўриниши: Сирка тагида бироз қўйқа бўлиши мумкин, ранги эса жуда тўқ ҳам, жуда оч ҳам бўлмаслиги лозим.\nҚандай идишда сақланади? Сирка харид қилганда албатта шиша идишдаги сиркани танланг. Чунки пластик идишларда турли кимёвий реакциялар ҳосил бўлиши оқибатида сирка таркибида саломатликка зарарли бўлган моддалар йиғилиши мумкин.\nСақлаш: Табиий сиркани қоронғу ва совуқ жойда сақлаш зарур. Шунда сирканинг ҳид ва таъмига зарар етмайди.\nУЙ ШАРОИТИДА СИРКА ТАЙЁРЛАШ\nСиркани уй шароитида ҳам ҳозирлаш мумкин. Тайёрлаш сирларини ўрганиб олсангиз, ҳеч бир сирка ўз қўлларингиз билан ҳозирлаган сирканинг ўрнини боса олмайди. Ҳамда ичига солинган маҳсулотлардан кўнглингиз хотиржам бўлади.\n1 кг олмани уруғидан тозаланг, пўстлоғига тегманг ва олмаларни катта‑катта тўғранг. Олмаларни ичи чуқур идишга солинг ва ярим стакандан камроқ шакар солинг. Сирканинг тезроқ тайёр бўлиши учун 10 гр ачитқи (бозор дрожжеси) солишингиз мумкин. Олмалар устида 1,5‑2 литр қайнатилган илиқ сув солинг ва идиш устини ёпиб қоронғу ва илиқ жойга қўйинг. 10 кундан сўнгра эса олмаларни сувдан сузиб олинг. Устини дока билан ёпиб, яна 2 ҳафтага қолдиринг. Тайёр бўлган сирка оч рангга киради. Шиша идишларга солиб, қопқоғи ёпиқ ҳолда сақланг.\nКейинги мақолаларда сирканинг шифобахш хусусиятлари ҳақида иншааллоҳ тўхталамиз.


Террорчи Машарипов: “Мен ўлим топиш учун кетгандим...” - Yoshlar.com\nТеррорчи Машарипов: “Мен ўлим топиш учун кетгандим...”\nЯнги йил кечаси Истанбулдаги Reina тунги клубида содир этилган теракт ҳақида қатор хабарларни эътиборингизга тақдим этдик.\nЎшанда террорчининг тунги клубга бостириб кириб, кутилмаганда атрофга автомат орқали ўқ узиши оқибатида 39 киши ҳаётдан кўз юмди, 69 киши жароҳатланди. Қурбонлар орасида хориж фуқаролари 15 нафардан ортиқни ташкил этади..\nКейинчалик клубга ўрнатилган камера ёзувлари орқали террорчининг фотосуратлари эълон қилинди. Ана шу сурат ва бошқа видеолар орқали террорчи ҳақида турли маълумотлар тўпланди. Коньяга оиласи билан келган террорчи бу ерда Юсуф Хожа исмини олган яна бир террорчи билан учрашган. Улар 15 декабрга қадар теракт режасини тузганлиги аниқланди.\nТеррорчи эса Абу Муҳаммад Хуросоний тахаллуси билан ҳаракат қилган бўлиб, асл исми Абдулқодир Машарипов эканлиги ошкор бўлди.\nТуркия ОАВларининг айримлари уни ўзбекистонлик эканлиги ҳақида хабар тарқатишганди, аммо бу маълумот ҳамон ўз тасдиғини топмади. Ҳозирга қадар Туркия ва жаҳоннинг бошқа етакчи ОАВлари унинг миллати ва қайси мамлакат фуқароси эканлиги борасида аниқ факт келтирмаган.\n1 январь куни террористик ҳаракатларни амалга оширгач, Машарипов Зейтинбурну туманига, рафиқаси ва фарзандларинниг ёнига қайтган ҳамда кенжа 4 ёшли фарзандини олиб ғойиб бўлган.\nТеррорчини қидириш чоғида кузатув камераларидаги 7200 соат ёзувлар ўрганиб чиқилди, амалиётда полициянинг икки минг ходими қатнашди. У нафақат Истанбулда, балки Туркиянинг бошқа шаҳарлари – Конья, Ҳатай, Измирда ҳам олиб борилди. 152 манзил бўйича тинтувлар ўтказилиб, 50 га яқин киши қўлга олинган.\n16 январь куни кечаси Абу Муҳаммад Хуросоний тахаллусини олган Абдулқодир Машарипов исмли шахс Эсенюрт туманида олиб борилган тезкор қидирув ишлари чоғида шу ердаги турар-жойларнинг биридан топилган ва қўлга олинган.\nҲибсга олинган вақтда Машариповнинг ўғли у билан эмасди. Тинтув чоғида унинг ёнидан салкам 200 минг АҚШ доллари миқдоридаги маблағ топилган.\n“Мен эримнинг теракт содир этгани ҳақида телевидение орқали намойиш этилган янгиликлар орқали хабар топдим. Турмуш ўртоғимнинг ИШИД террорчиси, деб ўйламасдим. Унинг ИШИД билан алоқаси борлиги ҳаёлимга ҳам келмаганди”, дейди Машариповнинг рафиқаси суҳбатда.\nПолиция жиноятчи билан бирга учта аёл ва ироқлик эркакни қўлга олган. Ҳозирга қадар уларнинг террористик ҳаракатга алоқадор экани тасдиқланмаган.\nМашариповнинг бармоқ излари фожиа жойидан олинган бармоқ излари билан мос экани аниқланди. Орадан бир кун ўтиб, сўроқ қилиш давомида Машарипов ўз айбини тан олди.\nШу билан бирга, террорчининг ИШИД билан алоқадор экани, айнан уларнинг буйруғи асосида ҳаракат қилгани, теракт уюштиришдан аввал Афғонистонда тайёргарликдан ўтгани маълум бўлди.\nМашарипов ҳақида унинг Ўзбекистонда 1983 йилда туғилгани, 4 тилда бемалол гаплаша олиши, оилали, фарзандли экани борасидаги маълумотлар бор.\nКеча, 18 январь куни Туркияда қўлга олинган Машариповни сўроқ қилиш ишлари давомида ошкор бўлган ҳақиқатлар, маълумотлар “Haber7.com” нашрида чоп этилди.\nЎлим топиш учун борганман...\nТеррорчининг айтишича, Reina тунги клуби теракт содир этиш, сўнг ўзи ҳам ўлим топиш учун борган. Аммо маълум сабабларга кўра тирик қолган. Уни 46 соат давомида излаётганликларини билган. Шу сабабли бир неча бор беркиниб ётган жойини ўзгартирган.\nТурк тилини унчалик билмайман, рус тилида сўзлаша оламан...\nМашарипов аввалига турк тилида сўроқ қилинди. Бироқ у турк тилини яхши билмаслигини айтди. Сўроқ қилиш инглиз тилида, сўнг рус тилида амалга оширилди. Рус тилида саволларга жавоб бера олаётгани маълум бўлгач, Машарипов узоқ вақт қатор саволларга жавоб беришига тўғри келди.\nНима учун айнан Reina тунги клубига ҳужум қилдинг?\nСўроқ қилиш давомида берилган биринчи савол Reina тунги клуби борасида бўлди. Терговчи ундан “Нима учун айнан Reina тунги клубига ҳужум қилдинг?”, деб сўради. Машарипов саволга, “У ерда кофирлар бор эди, шу сабаб мен айнан шу ерга ҳужум қилдим” деб, жавоб берган.\nЭшик тагидаги полициячига нима учун ҳужум қилдинг?\nТерговчининг “Эшик тагида турган полициячига нима сабабдан ўқ уздинг?”, деган саволига, Машарипов “У полициячи менга қарата ўқ узди. Кейин ичкарига кирди. Мен ичкарига уни ўлдириш учун кира олмадим”, деб жавоб қайтарди.\n2015 йил Эронда сохта паспорт билан қўлга олингандим...\nСуҳбат чоғида Машарипов 2015 йил Эронда сохта паспорт билан қўлга тушганини, 1 ой двомида қамоқда ушлаб турилганини айтиб берди.\nReina тунги клубини танлагач, қўлбола бомбани ясадим...\nЭронда бир муддат қамоқда сақланганимдан сўнг 2016 йилнинг январида Туркияга келдим. Шундан сўнг, Конья шаҳрига жойлашдим ва бу ерда 1 йилга яқин яшадим. Шу вақт давомида Ракка шаҳри билан мунтазам алоқада бўлдим. Янги йил кечаси ИШИД томонидан ҳужум қилиш ҳақида буйруқ бўлди.\nFLASBANG бомбаси портлади...\nЯнги йил куни кечаси менга бомбани олиб келиб бериши керак бўлган шахс билан учрашдим. У менга бомбанинг ёруғлик ҳамда кучли овоз генерацияси мавжуд эканини айтди. Шундан сўнг, тунда 22:00 да Reina тунги клуби олдидан ўтаётиб, у ерда баланд мусиқа эшитилаётганига гувоҳ бўлдим. Уйга қайтиб, бомбани олдим. Кейин эса тунги клубга олдимга қўйилган вазифани бажариш ва ўлим топиш учун бордим. Мен ичкарига кириб бомбани жойлаштириб чиқдим. Одамларга қарата ўқ уздим. Бомбанинг портлаётганини кўргач эса ташқарига югуриб чиқдим...\nМен Раккадан келган буйруқни бажардим...\nАмалга оширилган терактдан сўнг, мен 4-5 та дўстларим билан беркиниб ўтирдим. Бизни қидиришаётганини, катта хавф остида эканимизни билардик.\nFlashbang ўзи қандай бомба?\nУшбу бомба товуш таъсирида портлайди. Асосан махсус хизмат вакиллари, мамлакат ҳарбий армияси фойдаланадиган қурол-яроғлар таркибига киритилган. Ундан асосан қонунбузарларни, жиноятчиларни қўлга олишда фойдаланилади. Айнан АҚШ армияси қуроллари ҳисобида мавжуд. Бомба ишга тушганда ўзидан катта ёруғликни чиқаради ҳамда 170 децибелдаги баланд товуш билан бирга резина бўлаклари ва шиша бўлакларини атрофга отади. Жиноятчи карахт ҳолатга келади, маълум вақт қулоқларнинг эшитиш қобилияти йўқолади. Машарипов ушбу бомбани тинч маҳаллий аҳоли вакилларига нисбатан қўллаб, ўнлаб бегуноҳ кишиларнинг ҳаётдан кўз юмишига сабаб бўлган.\nКомментарии (1) | Добавить: 19.01.2017\n1. Ernabibi13 (19.01.2017 19:10)


16 апрель куни Ўзбекистонда кутилаётган об-ҳаво маълумоти » Ўзбекистон янгиликлари – Zamin.uz\n16 апрель куни Ўзбекистонда кутилаётган об-ҳаво маълумоти\n15 апрель 2019, 17:02\nРеспублика Гидрометеорология марказининг хабар беришича, 16 апрель куни Тошкент шаҳрида ҳаво ўзгариб туради, вақти-вақти билан ёмғир ёғади, момақалдироқ бўлиши мумкин. Шамол ғарбдан 5-10 м/с тезликда эсади, 12-17 м/с гача кучайиши мумкин. Ҳарорат кечаси 14-16 даража, кундузи 17-19 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 10-15 даража илиқ, кундузи 20-25 даража иссиқ бўлади.\nБухоро ва Навоий вилоятида ҳаво ўзгариб туради, баъзи жойларда ёмғир ёғиши, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 12-17 даража, кундузи 17-22 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёмғир ёғади, баъзи жойларда кучли бўлиши мумкин, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 12-17 даража, кундузи 17-22 даража илиқ бўлади.\nҚашқадарё ва Сурхондарё вилоятида ҳаво ўзгариб туради, ёмғир ёғади, баъзи жойларда кучли бўлиши мумкин, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 13-18 даража, кундузи 17-22 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 5-10 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 12-17 даража, кундузи 17-22 даража илиқ бўлади.\nРеспубликанинг тоғли ҳудудларида ҳаво ўзгариб туради, вақти-вақти билан ёмғир ёғади, баъзи жойларда кучли бўлиши мумкин, момақалдироқ бўлиши мумкин. Қор кўчиши хавфи бор. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 5-10 даража, кундузи 8-13 даража илиқ бўлади.\nЯнгиликлар » Ўзбекистон » 16 апрель куни Ўзбекистонда кутилаётган об-ҳаво маълумоти\n17:05 10 апрель куни юртимизда қандай об-ҳаво кутилмоқда?\n17:53 4 апрель куни юртимизда кутилаётган об-ҳаво маълумоти


ЖЧ–2018. Аргентина термаси таркиби маълум. Етакчиларга жой топилмади – "Тасвир" нашриёт уйи\nЖЧ–2018. Аргентина термаси таркиби маълум. Етакчиларга жой топилмади\nАргентина терма жамоасининг жаҳон чемпионати-2018 учун якуний таркиби эълон қилинди. Унга кўра Россиядаги мундиалга қуйидаги футболчилар борадиган бўлди:\nДарвозабонлар: Серхио Ромеро («Манчестер Юнайтед»), Вилли Кабальеро («Челси»), Франко Армани («Ривер Плейт»);\nҲимоячилар: Маркос Рохо («Манчестер Юнайтед»), Федерико Фасио («Рома»), Николас Отаменди («Манчестер Сити»), Маркос Акунья («Спортинг»), Эдуардо Сальвио («Бенфика»), Николас Тальяфико («Аякс»), Габриэль Меркадо («Севилья»), Кристиан Ансальди («Торино»);\nЯрим ҳимоячилар: Максимилиано Меса («Индепендьенте»), Хавьер Маскерано («Хэбэй Чайна Форчун»), Мануэль Лансини («Вест Хэм»), Джовани Ло Чельсо, Анхель Ди Мария (иккалси ҳам – «ПСЖ»), Лукас Биглия («Милан»), Эвер Банега («Севилья»), Кристиан Павон («Бока Хуниорс»);\nҲужумчилар: Гонсало Игуаин, Пауло Дибала (иккаласи ҳам – «Ювентус»), Лионель Месси («Барселона»), Серхио Агуэро («Манчестер Сити»).\nЭътибор берган бўлсангиз таркибда бир қатор етакчилар киритилмади. Жумладан Италия А сериясида 29та гол уриб тўрурар бўлган Мауро Икарди, шунингдек, Перотти, Алехандро Гомес ва Лаутаро Мартинеслар каби етакчи футболчилар Аргентина термаси таркибига киритилмади.\nАргентина терма жамоаси бош мураббийи Хорхе Сампаоли эса Икарди ҳақида ўз фикрини билдириб, “Биз бу рўйхатни узоқ ва чуқур таҳлилдан сўнг туздик. Мен чақирган футболчилар бизнинг ўйин услубимизга энг мос тушадиганлардир. Масалан, мен Ансальдини танладим. Чунки, у ҳар икки қанотда ҳам ўйнай олади. Икарди, Перотти, Алехандро Гомес ва Лаутаро Мартинес биз билан Россияга бормайди. Лекин, шунга қарамай улар бизнинг таркибимизда бўлиши мумкин бўлган яхши ўйинчилар. Бизга саралашда жуда ҳам ёрдам берган Дарио Бенедетто жароҳат олган“, – дея изоҳлади.